Ng’ii jurimbi ku rieko, dhanu m’umaru Yehova\nWIC MIR 3\nNg’ii jurimbi i kind dhanu m’umaru Yehova\n“Woth ku jurieko, e ibibedo riek.” —LEMBRIEKO 13:20.\n1-3. (a) Lembrieko 13:20 ubeponjowa ku lembang’o? (b) Pirang’o ubekwayu wang’ii jurimbwa ku rieko?\nNYO idaru neno nyathin moko m’uketho wang’e ubeneno junyodo pare? Kadok etie nyathin ma fodi weco ngo de, re emaku lembe ceke m’ebeneno man m’ebewinjo. Kinde m’ebedongo, ecaku lubo lapor mi junyodo pare m’umbe ning’eyo. Pieno, etie ngo lembe mi zungo nineno nia ju m’uteng’ini bende gicaku niparu man nitimo calu dhanu ma gibekwo kugi saa ceke.\n2 Lembrieko 13:20, ubeponjowa ku lembe ma e: “Woth ku jurieko, e ibidoko riek.” I giragora maeni, wec ma nia “woth ku” uketho i ie nibedo ku ng’atini wang’ mapol. Eno tie rombo ma wang’ acel acel kende ngo. Jararieko moko m’uponjo lembe iwi Biblia uyero nia niwotho ku ng’atini uketho i ie nimare man nitwiyo mer kude. Dhanu ma wabedo kugi wang’ mapol gitie ku matoke i wiwa, akecane ka watwio mer kugi.\n3 Jurimbwa gicopo bedo ku matoke ma ber kunoke ma rac i wiwa. Lembrieko 13:20 umedo kumae: “Ento wadi jukusegu bitur.” I dhok mi Juebrania, wec nibedo “wadi” ng’atini, copo nyutho ‘niwotho ku’ ng’atuca, niwacu nibedo jarimbe. (Lembrieko 22:24; Jupoklembe 14:20) Jurimo ma gimaru Mungu gibikonyowa nigwoko bedoleng’ mwa ire. Kara watund ning’io jurimbwa ku rieko, wakewec iwi kit dhanu ma Yehova ung’io nibedo jurimbe.\nJURIMB MUNGU TIE DHANU MA NENEDI?\n4. Pirang’o etie rwom ma dit nibedo jarimb Mungu? Pirang’o Yehova ulwong’o Abraham, “jarimba”?\n4 Yehova, Ubimo ma malu ngbir, umio iwa kaka mi bedo jurimbe. Eno utie rwom ma dit mandha. Yehova beng’io jurimbe ku rieko. Ebed eng’io dhanu m’umare man m’ubenyutho nia gitie ku yioyic i ie. Kepar pir Abraham. Ebino ayika nitimo gin ceke ma Mungu ukwayu i bang’e. Abraham unyutho thiri thiri nia ebegwoko bedoleng’ pare ni Mungu man nia ebewore. Ebino bende ayika nithiero wode ma Isak ni Mungu. Abraham uyio nia “Mungu copo ting’e, cil kud i tho.” (Juebrania 11:17-19; Thangambere 22:1, 2, 9-13) Abraham ugwoko bedoleng’ pare man ebedo wor, uketho Yehova ulwong’e, “jarimba.”—Isaya 41:8; Yakobo 2:21-23.\n5. Yehova neno dhanu ma gigwoko bedoleng’ migi ire nenedi?\n5 Pi jurimb Yehova tie tek i ie. Jurimb Yehova gidieng’ nigwoko bedoleng’ migi ire nisagu gin mange ceke. (Som 2 Samwil 22:26.) Gigwoko bedoleng’ migi ire man giwore pilembe gimare. Biblia uyero nia “lembapora pa [Mungu] ni ku ju m’atira,” niwacu, ku ju ma wore. (Lembrieko 3:32) Yehova ubelwong’o jurimbe gibed ni welo ma segi i “hema” pare. Ebelwong’ogi gibin gitim ire thier man girwo i bang’e saa ceke.—Zaburi 15:1-5.\n6. Wacopo nyutho nenedi nia wamaru Yesu?\n6 Yesu uyero kumae: “Tek ng’atu moko mara, ebiworo lem para: Vwa de bimare.” (Yohana 14:23) Pieno, kara wabed jurimb Yehova, ukwayu wamar Yesu bende man watim gin m’eponjo iwa. Ku lapor, niworo telowic pare mi rweyo lembanyong’a man mi ketho thek udok julub. (Matayo 28:19, 20; Yohana 14:15, 21) Mer ma wamaru ko Yesu cwaluwa ‘nilubo ba tiende.’ (1 Petro 2:21) Anyong’a nego Yehova kinde m’ebeneno wabeii nilubo lapor pa Wode i lembe ceke ma wayero man ma watimo.\n7. Pirang’o ukwayu wang’ii jurimo ma gitie jurimb Yehova?\n7 Yehova ng’io dhanu ma giweg yioyic, ma gigwoko bedoleng’, ma giwor man ma gimaru Wode nibedo jurimbe. Nyo wan de wabed wang’io kit jurimo ma kumeno? Kan itie ku jurimo ma gibelubo lapor pa Yesu man gibemiiri i tic mi ponjo dhanu iwi Ker pa Mungu, gibikonyi ibed dhanu ma ber man igwok bedoleng’ peri ni Yehova.\nNWANG’ PONJI KUD I LAPOR MI BIBLIA\n8. Lembang’o m’imaru iwi mer m’i kind Rutha giku Naomi?\n8 I Biblia, wanwang’u lapor dupa m’uweco iwi dhanu ma gibino jurimo i kindgi, calu ve Rutha ku wang’u mire ma Naomi. Jumamon maeno giai kud i ng’om ma tung’ tung’ man i suru de ma tung’ tung’. Naomi ukadhu Rutha ku oro ma lee mandha. Ento gidoko jurimo ma ceng’ini pilembe gin zoo gimaru Yehova. Kinde ma Naomi uai kud i ng’om mi Moab pi nidok i ng’om mir Israel, ‘Rutha umoko i kume.’ Eyero ni Naomi kumae: “Juthu gibibedo juthuwa, man Mungu peri bibedo Mungu para.” (Ruth 1:14, 16) Rutha utimo bero lee dit ni Naomi. Kinde ma gitundo i ng’om mir Israel, Rutha utimo tic ku tego pi nikonyo jarimbe. Naomi umaru Rutha lee mandha man emio ire ponji ma cuu. Rutha uworo dwande, uketho gin ceke ginwang’u mugisa ma lee.—Ruth 3:6.\n9. Ang’o m’utelo nen peri i kum mer m’i kind Daudi giku Yonathan?\n9 Lapor mange mi jurimo ma gigwoko bedoleng’ migi ni Yehova utie pa Daudi giku Yonathan. Yonathan ukadhu Daudi ku oro ma romo 30 man nwang’u ecopo doko ubimo mir Israel. (1 Samwil 17:33; 31:2; 2 Samwil 5:4) Kinde m’ewinjo nia Yehova ung’io Daudi nibedo ubimo, kumira unege ngo kadok nyeko de utime ngo i kume. Ento Yonathan utimo lembe ceke pi nikonyo Daudi. Ku lapor, kinde ma Daudi ubino i peko, Yonathan ukonye man “edwoko cinge tek ni kum Mungu.” Eketho kadok kwo pare i ariti pi Daudi. (1 Samwil 23:16, 17) Daudi bende ugwoko bedoleng’ pare ni jarimbe. Eng’olo nia ebigwoko juruot pa Yonathan man egwoko lembang’olane cil i ng’ei tho pa Yonathan.—1 Samwil 18:1; 20:15-17, 30-34; 2 Samwil 9:1-7.\n10. Lapor mi mer m’ubino i kind awiya adek mi Juebrania ubeponji ku lembang’o?\n10 Juyaku awiya adek mi Juebrania ma gitie jurimo, niwacu, Cadrak, Mecak man Abed-nego, judok kugi i ng’om mange. Calu ma gibino kwo bor ku wedi migi, gibed gikonyiri i kindgi kara gigwok bedoleng’ migi ni Yehova. I ng’eye kinde ma gidongo, yioyic migi unwang’ere i amulaic kinde m’Ubimo Nebukadnezar ung’olo igi nia girwo ni ayi gin m’acwia mi mola. Cadrak, Mecak man Abed-nego gikwero nirwo ni ayi gin m’acwia man giyero ni ubimo kumae: “Wabitimo ni mungu peri ngo, kadi wabirwo de ngo ni ayi gin m’acwia m’iketho cungo.” Kinde ma yioyic mi jurimo adek maeno unwang’ere i amulaic, gimediri nigwoko bedoleng’ migi ni Mungu.—Daniel 1:1-17; 3:12, 16-28.\n11. Ang’o m’unyutho nia Paulo giku Timoteo gibino jurimo ma ber?\n11 Kinde ma jakwenda Paulo unwang’u jalawobi Timoteo, eneno nia emaru Yehova man ebino nidieng’ pi cokiri. Lembuno uketho Paulo utende kara ekony umego ku nyimego i kabedo ma tung’ tung’. (Tic mi Jukwenda 16:1-8; 17:10-14) Timoteo utimo tic ku kero uketho Paulo uyero pire kumae: “Ekonya . . . ku nyayu lembanyong’a.” Paulo ung’eyo nia i Timoteo ‘bipido andha’ pir umego ku nyimego. Tic ma tek ma Paulo gitimo karacelo ku Timoteo ni Yehova, uketho gidoko jurimo ma ber akeca.—Jufilipi 2:20-22; 1 Jukorinto 4:17.\nWACOPO NG’IO JURIMBWA NENEDI?\n12, 13. (a) Pirang’o ubekwayu wang’ii jurimbwa ku rieko kadok i cokiri? (b) Pirang’o jakwenda Paulo umio cimowang’ ma nwang’ere i 1 Jukorinto 15:33?\n12 I cokiri, wacopo nwang’u ponji dupa niai i bang’ umego ku nyimego man nikonyara kara wagwok bedoleng’ mwa. (Som Jurumi 1:11, 12.) Ento, kadok i kindwa i cokiri de, ukwayu wabed ku wang’wa ka wabeng’io ng’atu moko ubed jarimbwa ma ceng’ini. Watie kud umego ku nyimego ma gitie dhanu mi suru man mi thek ma tung’ tung’. Jumoko fodi gigalu ngo lee akeca i cokiri, ento jumange dong’ gitimo ni Yehova pi oro ma dupa. Eting’o nindo kara ng’atini ubed ku winjiri ma tek ku Yehova, tap calu ma nyingyen de ting’o nindo kan ebin ecek. Pieno ubekwayu wanyuth cirocir man mer i kindwa, bende ubekwayu saa ceke wang’ii jurimbwa ku rieko.—Jurumi 14:1; 15:1; Juebrania 5:12–6:3.\n13 Saa moko, lembe ma rac copo wok i cokiri, ma bikwayu wabed ku wang’wa saa maeca. Ecopo bedo umego kunoke nyamego moko utimo lembe moko ma Biblia uyero nia tie rac. Kunoke ng’atu moko copo caku ng’ur man ninyutho cayucac, lembuno copo nyotho cokiri. Lembuno kud uwang’ iwa, kum kadok i rundi ma kwong’a de, lembe ma kumeno ubed uwok i cokiri. Lembuno uketho jakwenda Paulo ucimo wang’ Jukristu mi rundi maeca kumae: “Ku juwondwu: Rib ma juribri ko ku ju ma pigi rac nyotho pi jo ma ber.” (1 Jukorinto 15:12, 33) Paulo ucimo wang’ Timoteo bende nia ebed ku wang’e i kum ju m’ebeng’io ubed ni jurimbe. Ukwayu wan de watim kumeno.—Som 2 Timoteo 2:20-22.\n14. Jurimbwa ma wang’io utie ku matoke makani iwi winjiri mwa ku Yehova?\n14 Wacikara nigwoko winjiri m’i kindwa ku Yehova. Winjirine pire tie tek nisagu piny mange ceke. Pieno waurara nibedo ku mer ma ceng’ini ku ng’atu moko ci ma copo ketho yioyic mwa doko ng’ic, man ma nyotho mer mwa ku Yehova. Calu ma ka walutho mvodu i kong’o wacopo ngo niparu nia ebicwiyo pii, kumeno bende, wacopo ngo niparu nia ebibedo yot iwa nitimo gin ma ber ka watie ku jurimo ma reco. Pieno wacikara ning’io jurimbwa ku rieko.—1 Jukorinto 5:6; 2 Jutesaloniki 3:6, 7, 14.\nIcopo nwang’u jurimo ma beco m’umaru Yehova\n15. Icopo timo ang’o kara inwang’ jurimo ma beco i cokiri?\n15 Icopo nwang’u dhanu ma gimaru Yehova kud adundegi ceke i cokiri. Gicopo doko jurimbi ma ceng’ini mandha. (Zaburi 133:1) Kud isai kwa dhanu ma gitie adiyo peri kunoke mi suru peri re ma gibed jurimbi. Poi nia Yonathan ubino jadit ni Daudi ku oro ma lee mandha, man Rutha ubino ku oro ma nok magwei ku pa Naomi. Ukwayu walub telowic ma e mi Biblia: “Wudok dit.” (2 Jukorinto 6:13; som 1 Petro 2:17.) Kinde m’ibemediri nilubo lapor pa Yehova, dhanu mapol bende gibimaru gidok jurimbi.\nKA KOSO WINJIRI UWOK\n16, 17. Wabitimo ngo ang’o ka ng’atu moko uturo cwinywa i cokiri?\n16 I otman junwang’u dhanu ma kothgi, paru migi man ayi mi timo lembe migi ubed ukoc. I cokiri bende wanwang’u kit dhanu ma kumeno. Ayi mi dhanu maeno m’ukoc ketho kwo bedo ma ber man emio iwa kaka mi ponjo lembe dupa i kindwa. Ento saa moko kothwa m’ukoc kelo koso winjiri i kindwa kud umego kunoke nyimego man ecopo ketho wabedo ku ng’eicwiny i kumgi. Saa mange jucopo timowa rac kunoke jucopo turo cwinywa. (Lembrieko 12:18) Nyo wabiweko lembuno uketh wavoci kunoke wakoyara ku cokiri?\n17 Ungo. Kadok saa moko ng’atu moko uturo cwinywa de, wabikoyara ngo ku cokiri. Etie ngo Yehova re m’utimowa rac. Emio iwa kwo ku giki mange ceke. Ukwayu wamare man wagwok bedoleng’ mwa ire. (Lembanyutha 4:11) Cokiri utie giramia ma Yehova umio kara ukonywa wabed ku yioyic ma tek. (Juebrania 13:17) Wabikwero ngo giramia pare maeno pilembe ng’atu moko uturo cwinywa.—Som Zaburi 119:165.\n18. (a) Ang’o ma bikonyowa kara wakwo ma ber kud umego ku nyimego? (b) Pirang’o wacikara niweko lembe ni jumange?\n18 Wamaru umego ku nyimego mwa man wamito saa ceke wakwo kugi ma ber. Yehova ubekwayu ngo nia wabed dhanu ma leng’, eng’eyo nia wakoso, wan bende wacikara nibedo ku nen maeno iwi jumange. (Lembrieko 17:9; 1 Petro 4:8) Wan ceke wabed wakier, ento mer bikonyowa ‘niweko lembe i kindwa.’ (Jukolosai 3:13) Mer bicerowa kara kud wamed kor lembe ma kabang’e mbe udok ma dit. Andha, ka ng’atu moko utimowa rac, ecopo bedo tek niwodho parune kud i wiwa. Etie yot niweko ng’eicwiny umakwa man nikeco ng’atuca. Re nitimo kumeno biketho wabibedo ngo ku mutoro man bitimowa rac. Tung’ ku maeno, ka waweko lembe ni ng’atu m’utimowa rac, wabibedo ku kwiocwiny mir adunde, wabibedo i acel i cokiri, m’usagu zoo, wabibedo ku winjiri ma ber ku Yehova.—Matayo 6:14, 15; Luka 17:3, 4; Jurumi 14:19.\nKINDE MA JUKOYO NG’ATU MOKO KUD I COKIRI\n19. Saa makani ma wacopo weko nidikara ku ng’atu moko i cokiri?\n19 I ot ma dhanu m’i ie gimariri, ng’atuman timo kero ninyayu mutoro i juwagi. Ento kepar nia ng’atu acel m’i kindgi ujai. Juruot pagi ceke giii nikonye kendo kendo, ento ekwero kony migine. Ecopo ng’io niweko pacu pagi, kunoke won ot copo kwaye nia ewek pacu pare. Lembe ma kumeno copo timere bende i cokiri. Ng’atu moko copo ng’io nimedere asu nitimo lembe ma nyayu can i Yehova man ma copo nyotho cokiri. Ekwero kony man enyutho ku timo pare nia dong’ ebemito ngo ebed i cokiri. Eromo ng’io nia ewek cokiri en gire kunoke jucopo koye kud i cokiri. Ka lembe ma kumeno utimere, Biblia uyero kamaleng’ nia ‘kud waribara’ kude. (Som 1 Jukorinto 5:11-13; 2 Yohana 9-11) Ecopo bedo lembe ma tek ka ng’atune tie jarimbwa kunoke wat mwa. I lembe ma kumeno, ubekwayu wanen gwoko bedoleng’ mwa ni Yehova ni gin ma pire tek nisagu gwoko bedoleng’ mwa ni ng’atu moko ci.—Som thenge ma jumedo, namba 8.\n20, 21. (a) Pirang’o nikoyo ng’atini kud i cokiri utie yub mi mer? (b) Pirang’o ukwayu wang’ii jurimbwa ku rieko?\n20 Nikoyo ng’atini kud i cokiri utie yub mi mer m’uai i bang’ Yehova. Yubne gwoko cokiri i kum dhanu ma gibeworo ngo cik pa Yehova. (1 Jukorinto 5:7; Juebrania 12:15, 16) Ekonyowa ninyutho nia wamaru nying’ Yehova ma leng’, cik pare, man Yehova en gire. (1 Petro 1:15, 16) Bende, yub mi koyo ng’atini kud i cokiri nyutho mer ni ng’atu ma jukoyone. Matira maeno copo konye kara enyang’ nia etimo gin ma rac man ecopo cwale nitimo alokaloka. Dhanu dupa ma jugam jukoyogi kud i cokiri gidwogo kendo i bang’ Yehova man jujologi kendo ku yaw yaw mandha i cokiri.—Juebrania 12:11.\n21 I yo moko, jurimbwa copo bedo ku matoke maber kunoke ma rac i wiwa. Pieno, pire tie tek nia wang’iigi ku rieko. Ka wamaru dhanu ma Yehova maru, wabinwang’ara i kind dhanu ma bikonyowa nigwoko bedoleng’ mwa ire rondo ku rondo.\n1 ICOPO BEDO JARIMB YEHOVA\n‘Julwong’o Abraham jarimb [Yehova].’—Yakobo 2:23\nWaromo doko jurimb Yehova nenedi?\n2 Samwil 22:26; Zaburi 15:1-5; Yohana 14:21\nYehova ng’io dhanu m’umare, m’uwore, man m’ugwoko bedoleng’ migi ire, nibedo jurimbe.\nLembrieko 13:20; 1 Jukorinto 15:33; 2 Timoteo 2:22\nWang’ mapol wakwanyu kit timo mi dhanu ma wabedo kugi akeca.\n2 WACIKARA NING’IO JURIMO M’UMARU YEHOVA\n“Lembapora pare ni ku ju m’atira.”—Lembrieko 3:32\nWacopo ng’io jurimbwa ku rieko nenedi?\nJurumi 1:11, 12; 2 Jukorinto 6:13; 1 Petro 2:17\nJurimbwa copo bedo dhanu mi thek man mi suru ma tung’ tung’. Lembe ma pire tek utie nia gibed jurimo m’umaru Yehova.\nRuth 1:14, 16; 1 Samwil 18:1; Jufilipi 2:20-22\nBiblia utie ku lapor mi dhanu dupa ma gibino jurimo ma beco.\n3 BED KIT JARIMO MA YEHOVA MARU\n“Jarimo bedo ku mer i nindo ceke; man junyolo umego mi can.”—Lembrieko 17:17\nWacopo timo ang’o ka koso winjiri moko uwok i kindwa ku jarimbwa?\nZaburi 133:1; Matayo 6:14, 15; Jurumi 14:19\nBed ng’atu ma kwong’a ma ciketho kwiocwiny man ma gwoko bedo i acel.\nLembrieko 17:9; Jukolosai 3:13; 1 Petro 4:8\nMer bicerowa kara kud wamed kor lembe ma kabang’e mbe udok ma dit. Ebikonyowa nibedo dhanu ma weko lembe man ma gwoko bedoleng’.\nZaburi 141:5; Lembrieko 27:6\nNg’ei nia lworo nego ngo jarimo mandha niyero iri lembe ma rac m’eneno i beng’i.\nLembrieko 12:18; 18:24; 1 Yohana 3:16-18\nBed ceng’ini ku jurimbi ma nwang’u in de ibenyutho nia itie jarimo mandha.\n4 GWOKO BEDOLENG’ MWA NI YEHOVA UCIKERE NIBEDO MI KWONG’O\n“Ku ba [twiny] ceke ma wabedo ko kawono ebedo calu en e mi mutoro ngo, . . . ento yo ku ng’eye ewodho . . . nying’ mi bedopwe.”—Juebrania 12:11\nWacikara nitimo ang’o ka jarimbwa moko ukwero Yehova?\n1 Jukorinto 5:11-13; 2 Yohana 9-11\nKa jarimbwa moko ung’io nia emedere nitimo lembe ma reco man ebekwero kony, eca nwang’u ebenyutho nia emaru ngo ebed i cokiri.\nYub mi koyo ng’atini kud i cokiri nyutho nia wamaru Yehova, wamaru nyinge, man wamaru cik pare.


Cer pa Lazaru (Yohana 11) | Kwo pa Yesu\nWIC MI 91\nCER PA LAZARU\nDILO MI SANEDRINI UPANGU LEMBE PI NINEGO YESU\nKinde ma Martha giku Maria giring’ini gibin ginwang’u Yesu ceng’ini ku Bethania, gicidho i dhu liel mi poi ma jukunyo Lazaru i ie. Lielne juroke i cana man jujengo kidi ma pethere i dhoge. Yesu uwacu kumae: “Wung’iel kidi woko.” Martha unyang’ ungo ikum lembe ma Yesu ubemito timo, pieno eyero kumae: “Rwoth, kawono ng’wic kume beng’wi; kum etho cenge doko ang’wen.” Yesu uloko ire kumae: ‘Awacu iri ngo nia tek iyio, ibineno dwong’ pa Mungu?’—Yohana 11:39, 40.\nE jung’ielo kidi ku dhu liel. Yesu ulund ung’ayu wang’e malu man erwo kumae: “Vwa, afoii kum iwinja. Man ang’eyo nia iwinja thiri thiri: ento kum udul dhanu m’ucungo i vuta ayero, kara giyi nia iora.” Yesu urwo iwang’ dhanu ceke kara ging’ei nia udu m’ebecitimo, Mungu re m’umio ire copone. Ing’eye ekok ku dwande ma tek kumae: “Lazaru, wok woko!” E Lazaru uwok andha, ma tiende ku cinge, ku wang’e ceke juriwo ku bongu ma jukunye ko. Yesu uwacu kumae: “Wugonye, wek ecidhi.”—Yohana 11:41-44.\nKinde ma Juyahudi mapol ma gibino nijuko Maria giku Martha gineno udu maeno, e giyio Yesu. Ento jumange giai gicidh gikoro lembe ma Yesu utimo ni Jufarisayo. Saa ma Jufarisayo ku julam ma dongo giwinjo kumeno, gicokiri i ot pido ma malu mi Juyahudi ma julwong’o Sanedrini. Ikindgi, Kayafa ma jalam madit de ubedo nuti. Jumoko gipenjiri kumae: ‘Watimu ang’o? kum ng’atuno timo giranyutha dupa. Tek waweke kumeno, dhanu ceke biyio ire: Juroma de bibino kabu kakawa woko ku thek mwa.’ (Yohana 11:47, 48) Kadok dhanu maeno giwinjo lembatuca m’uai kud i dhu ju ma Yesu “timo giranyutha dupa” iwang’gi de, re anyong’a negogi ngo nyanok de ikum udu ma Mungu ubetimo nikadhu kud ibang’ Yesu. Gin ma pire tek akeca igi, utie dito man rwom migi.\nCer ma Lazaru ucer ko ku kind ju m’utho ubedo ve goc ma lith ni Jusadukayo, pilembe gin giyio nia cer umbe. Kawoni Kayafa ma en e ng’atu acel m’ikind Jusadukayo umaku wec man eyero kumae: “Wung’eyo gin moko ki ngo, kadi wukwanu ngo nia maeni en e ber iwa ya ng’atu acel utho pi dhanu, man kara thek dho kud urwiny.”—Yohana 11:49, 50; Tic mi Jukwenda 5:17; 23:8.\nKayafa uyero wec maeno “gire ngo,” ento Mungu re m’uketho eweco kumeno, pilembe ebino jalam madit. Ebemito juneg Yesu pilembe elworo nia ka juweke, dhanu bijigo nilubo judong dini mi Juyahudi. Re wec m’eyero utie lembila m’unyutho kamaleng’ lemandha ma nia, tho pa Yesu bibedo jamgony ni Juyahudi kendgi ngo, ento ni “nyithindho pa Mungu m’ulal mba bende.”—Yohana 11:51, 52.\nAndha, Kayafa utundo nicwalu dilo mi Sanedrini nicamu gamba pi ninego Yesu. Nyo Nikodem ma tie acel m’ikind dilone, ucidh unyutho pi gamba maeno ni Yesu pilembe etie jarimbe? Kadok kumeno de, re Yesu uai wang’ acel ku kaka m’ebino i ie ceng’ini ku Yerusalem, kara kud junege ma fodi saa ma Mungu ung’olo uromo ngo.\nDhanu ma Yesu ucero Lazaru iwang’gi gitimo ang’o?\nAng’o m’unyutho nia dhanu ma gitie i dilo mi Sanedrini cwinygi rac?\nMungu uketho Kayafa uewo lembila makani kadok pidoic pare ubino tung’ de?


Yosefu unyang’ nia ii Maria nuti | Kwo pa Yesu\nWIC MIR 4\nMaria utie ku iye ma fodi egiero ngo\nYOSEFU UNYANG’ NIA I MARIA UNUTI\nMARIA UDOKO DHAKU PA YOSEFU\nMaria udoko ku ic mi dwi ang’wen. Poi nia elar etimo dwi moko ma fodi iye nen ungo, kinde m’ecidho niliewo wat pare Elisabeti i Yahudi adhura ma yo piny, adhura mi gudi. Re kawoni Maria udaru nidwogo i pacu pagi i Nazareti. Dhanu ceke bineno nia iye nuti. Kepar kite ma lembene copo nipido ko cwinye!\nLembe marac utie nia, Maria dong’ utie ku jalawobi pare ma jagob bau, ma nyinge Yosefu. Man eng’eyo bende nia nimakere ku Cik ma Mungu umio ni nyithindho mir Israel, ka nyaku moko ma jubegamu utimo ribiri akakaka ku ng’atu mange, jucikiri nicanye ku kidi nitundo etho. (Poi mi Cik 22:23, 24) Pieno, kadok Maria ubino ngo won tarwang’ de, ecicopere nia cwinye ubino nidieng’ iwi ayi m’ecopo koro ko lembe mi ic m’etie ko ni Yosefu, man pi lembe ma biwok.\nCalu ma Maria utimo dwi adek ka mange, wacopo yero nia Yosefu ubino kud ava mi nene. Kinde ma girombo, ecicopere nia Maria ukoro ire pi lembe m’etie ko, etimo kero nikoro ire nia ic m’etie ko utie nikadhu kud i tipo ma leng’ pa Mungu. Kan iparu pi lembe maeno, inwang’u nia etie tek mandha ni Yosefu ninyang’ man niyio lembene.\nYosefu ung’eyo nia Maria tie nyaku maber man bende kura pare leng’. Man emare lee mandha. Re kadok Maria ukoro ire lembe cuu de, ecicopere nia fodi asu Yosefu uparu nia egamu ie ku jal moko. Yosefu ubemito ngo jucanye ku kidi kunoke junyai lewic i wie i wang’ dhanu; pieno eparu nia ukwayu gilal gamiri migi ma dhanu kud ung’ei. I saa maeca, lembang’ola ma nico ku nyaku gitimo i kindgi pi gamiri ubino ve gam ma zoo, man ka gibelale, ukwayu gilale ve ju m’ugamiri.\nIng’eye, Yosefu ucidh uvuto kinde ma fodi ebenyamu i lembe maeno. E malaika pa Yehova ubino ire i lek man eyero ire kumae: ‘Lworo kud unegi nigamu [Maria] ma dhaku peri i beng’i: kum maeno m’egamu i ie en e pa tipo maleng’. Man ebinyolo nyathin ma nico; e ibilwong’o nyinge Yesu; kum en e ng’atu ma bilaru dhanu pare kud i dubo migi.’—Matayo 1:20, 21.\nKinde ma Yosefu ucew, ebedo kud anyong’a madit pilembe enyang’ ikum lembe m’ubino nisendo wie! Egalu ngo nitimo lembe ma malaika uyero ire. E egamu Maria udwogo i ot pare. Eno tie lembe m’utimere iwang’ dhanu zoo, man m’unyutho nia Yosefu ku Maria dong’ gigamiri andha. Re kadok gigamiri de, Yosefu utimo ngo ribiri ku Maria pi saa ceke m’ebino ie ku ic pa Yesu.\nIng’ei dwi moko, Yosefu ku Maria ma dong’ ie uteng’ini lee, ukwayu gicok wotho kud i Nazareti pacu migi, gicidh ka mange. Gibicidho kakani ma dong’ Maria ke udhingo nigonyere e?\nSaa makani ma Yosefu ung’eyo nia Maria utie ku iye? Paru makani m’ubino iwie man ke pirang’o?\nEcopere nenedi nia Yosefu ku Maria gilal gamiri migi ma ke fodi gigamiri ngo e?\nLembang’o m’utimere iwang’ dhanu zoo, m’unyutho nia andha Yosefu giku Maria gigamiri?


Petro unyutho tap nia Yesu en e Kristu man Yesu ung’olo nimio kifungula mi Ker ibang’e | Kwo pa Yesu\nWIC MI 59\nWod dhanu tie ng’a?\nYESU UKEYO WANG’ ABINGA MOKO\nJUMIO KIFUNGULA MI KER IBANG’ PETRO\nYESU ULAR UYERO PI THO MAN PI CER PARE\nYesu ku julubne gitundo i Bethsaida. E dhanu gikelo ng’atu moko m’abinga ibang’ Yesu, man gikwaye ku kisa madit nia emul kume man ekeye.\nYesu ugam umaku cing ng’atune man ewodhe woko kud i pacu. Ewok eng’ulo lau i wang’e man epenje kumae: “Ineno piny moko?” Edwoko ni Yesu kumae: “Aneno dhanu; [re] anenogi va yen, m’ubewotho.” (Marko 8:23, 24) Yesu uketho cinge kendo i wang’e, e ecaku neno piny cuu. Ing’eye eoro ng’atune udok thugi ma dong’ wang’e ubeneno piny cuu, ento eng’olo ire nia kud ewok emond i pacu moko.\nIng’eye, Yesu ku julubne gicidho i ng’ete ma yo malu mi Kaisaria Filipi. Pacu maeno udodere lir lir iwi got i metre 350 ku nam, man pi nitundo kuca, ubekwayu giidh got kilometre 40, eno copo bedo wotho mi nindo ario kumeni. Yor i ng’ete ma yo malu, juneno got Hermon ma pei ukworere i wie.\nKinde ma gini yo, Yesu uwekogi, ecidho eni kende pi nirwo. Dwi udong’ abung’wen kunoke apar iwang’ tho pa Yesu, man cwinye ubedieng’ dit pi julubne. Jumapol giweko nilubo ng’eye, jumange ke wigi ujebere man cwinygi utur. Saa moko nyo gibino penjiri nia pirang’o ekwero dhanu kud gikethe ni ubimo kunoke nia pirang’o etimo ngo giranyutha pi niketho jung’eye nia etie ng’a i andha.\nKinde ma julub gibino kaka m’eberwo i ie, epenjogi kumae: “Meno dhanu giwacu ya Wod dhanu en e ng’a?” Gidwoko kumae: ‘Jumoko wacu kumae, Yohana ma Jababutisi; jumoko ke, Eliya; jumoko ke, Yeremia, kadi ng’atu acel ma kind jubila.’ Dhanu giparu nia andha Yesu copo bedo acel m’ikind dhanu m’ucer ku kind ju m’utho. Pi ning’eyo paru migi, Yesu upenjogi kumae: “Wun ke wuwacu ya an a ng’a?” Pio pio Petro udwoko ire kumae: “In i Kristu, Wod Mungu ma kwo.”—Matayo 16:13-16.\nYesu uwacu nia anyong’a uneg Petro, pilembe Mungu re m’unyutho ire lembe maeno; ing’eye emedo kumae: “Awacu iri, nia in i Petro, man ke abigomo [cokiri] para iwi cana maeni; e dhugang’ mi [liel] de biloye ngo.” Yesu unyutho nia en gire ebigiero cokiri, man kadok liel de bibedo mbe ku tego iwi dhanu mi cokirine ka gimediri nigwoko bedoleng’ migi iwi ng’om. Eng’olo ni Petro kumae: “Abimio iri kifungula mi Ker mi polo.”—Matayo 16:18, 19.\nYesu uketho ngo nia Petro ubed dit nisagu jukwenda mange man ekethe ngo ni kathere mi cokiri. Yesu en gire re m’etie Cana ma jubigiero cokiri i wie. (1 Jukorinto 3:11; Juefeso 2:20) Yesu ugam umio kifungula adek ni Petro. Ebinwang’u rwom mi mio kaka ni kit dhanu ma tung’ tung’ kara gimond i Ker mi polo.\nPetro bitio ku kifungula ma kwong’a i Pentekoste mi oro 33 R.M., pi ninyutho lembe ma Juyahudi man dhanu ma gijolo yioyic mi Juyahudi gicopo timo kara gibothi. Ebitio ku kifungula mir ario pi niyabu, niwacu nimio kaka mi mondo i Ker pa Mungu ni Jusamaria ma giyio. Kifungula ma tokcen ke ebitio ko i oro 36 R.M. pi nimio kaka ni dhanu mi thek mange bende ma jutimo ngo yaa ikumgi, calu ve Kornelio ku jumange.—Tic mi Jukwenda 2:37, 38; 8:14-17; 10:44-48.\nIkind wec maeno, Yesu uyero nia ebecisendere i Yerusalem man jubiwok nege kuca; lembuno unyotho wi jukwenda pare magwei. Petro unyang’ ungo nia ing’eye Yesu bicer pi kwo mi polo, pieno eting’o Yesu ecidho kude ang’et man ejuke kumae: “Maeni kud uwok i kumi, Rwoth: maeno biwok i kumi ki ngo.” Ento Yesu uloko ire ng’eye man edwoko ire kumae: “Kadh i ng’eya, Jok: kum ibedo ni cudho mi kier ira: kum ii pido pi gin pa Mungu ngo, ento gin mi dhanu re.”—Matayo 16:22, 23.\nYesu udok ulwong’o julub mange gibino kaka ma gini ie ku jukwenda, man ekoro igi nia ebibedo yot ungo nibedo jalub pare. Ewacu igi kumae: “Tek ng’atu moko yenyo elub ng’eya, wek ekwere gire, eting’ yen [mi can] pare, elub ng’eya. Kum ng’atu ma tek uyenyo ebodh kwo pare ebirwinye; ng’atu ma tek birwinyo kwo pare de pira ku pi lembanyong’a ma juboth ko de e ebibodhe.”—Marko 8:34, 35.\nDong’ kara Yesu ukwan julubne ni dhanu m’uromo, ubekwayu cwinygi ubed tek man gibed ku pidoic mi miiri gigi. Yesu uwacu kumae: “Ng’atu ma tek lewic binege i kuma kum lembe para de i kind dhanum’utuk maeni mi gier ku dubo de, Wod dhanu bende lewic binege i kume, kan ebino i dwong’ pa Won ku malaika maleng’ de.” (Marko 8:38) Andhandha, kinde ma Yesu bibino, “ebilund mio ni dhanu ceke kubang’gi calku tic pare.”—Matayo 16:27.\nDhanu moko giparu nia Yesu utie ng’a? Jukwenda ke giwacu nia etie ng’a?\nJumio kifungula makani ibang’ Petro, man etio ku kifungulanegi nenedi?\nYesu utwinyo Petro nenedi, man pirang’o?


Yesu ubeponjo i kacokiri mi Nazareti | Kwo pa Yesu\nWIC MI 21\nYESU USOMO BUKU M’ADOLA PA ISAYA\nDHANU MI NAZARETI GIMITO GINEG YESU\nM’umbe piem, yakini unyai lee dit i Nazareti. Yesu ular ubino jagob bau i adhura maeno; niai m’eai kud i adhurane ecidh emaku batizo ibang’ Yohana, nwang’u oro ukadhu doko acel ku wie. Re kawoni jung’eye nia etie ng’atu ma timo udu. Dhanu ma keca gibekuro kud ava ma lee dit, gikeginen udu m’ebitimo iwang’gi bende.\nAva migine lund umedere magwei kinde ma gineno Yesu ucidho i kacokiri migi calu m’ubino ng’io pare. Kuca jubed jurwo man jusomo buku pa Musa calu ma jutimo i ‘kacokri ku ba ceng’ Sabatu.’ (Tic mi Jukwenda 15:21) Jubed jusomo bende theng buku mi lembila moko. Kinde ma Yesu uai malu pi nisomo, ecicopere nia eng’iyo wang’ dhanu mapol, pilembe con de ebed ecokere keca. E jugam jumio kitabu m’adola pa jabila Isaya ibang’e. Eyabu kaka ma jukiewo i ie lembe iwi Ng’atu ma tipo pa Yehova uwiro; kaka m’eyabune nwang’ere tin eni i Isaya 61:1, 2.\nLembe ma Yesu usomo iwi Ng’atu maeno ma jular juewo pire uyero nia ng’atune birweyo pi gony ni ng’eca, pi dwoko nenopiny ni abinga man pi bino mi rundi ma Yehova uyio. Kinde m’edaru, edwoko kitabu m’adola ibang’ ju ma gibedo keca, e edok ebedo. Kawoni dhanu zoo uloko wang’gi ibang’e. Ecicopere nia ing’eye eyero lembe mange de, re edok emedo wec mae, ma pire tek: “Tinuni lembagora pa Mungu maeni timbre kakare i ithwu.”—Luka 4:21.\nI dhanu uwang’ lii ikum “lembe mi bero m’uai i dhoge,” man giweco ikindgi kumae: ‘Maeni wod Yosefu ungo?’ Ento kinde ma Yesu unyang’ nia gibemito eketim kit udu ma giwinjo nia etimo kaka mange, emedo wec mae: “Wubiwacu ira lembabola maeni andha, jakeikum cengri giri: gin ceke ma wawinjo utimbre Kapernaum, tim keni i ng’om ma thu ma dhe bende.” (Luka 4:22, 23) Ju maeno ma gilar gikwo karacelo ku Yesu, gineno nia nwang’u i andha, Yesu ucikere nilar caku keyo kum dhanu i pacu ma thugi ma dhe. Pieno ginwang’u ve nia Yesu unenogi ni dhanu ma kony migi mbe.\nYesu ung’eyo paru migi, pieno ekoro lembe moko m’utimere con i Israel. Ekoro kumae: i rundi pa jabila Eliya, montho ubino dupa i Israel, re juoro ngo Eliya ibang’ dhatho moko acel de ikindgi. Ento ecidho ba dhatho ma nya Israel de ngo, m’ubino i Zarefath i ng’om mi Sidon, kaka m’etimo i ie udu m’ubodho kwo. (1 Ubimo 17:8-16) Bende, i rundi pa Elisha, weg dhobu ubino dupa i Israel, ento jabila Elisha ukeyo kum Naman kende ma tie Jacami.—2 Ubimo 5:1, 8-14.\nIparu nia dhanu maeno ma gitie juthugi Yesu giwinjiri nenedi kinde ma Yesu umio lapor maeno m’ucwaku ngo paru migi ento m’umulo umbili ku koso yioyic migi? Kwinyo ulund uopo i dhanu ceke m’ubino i kacokiri man giwodho Yesu cen kud i adhura. Gitere malu iwi got, kaka ma jugomo i ie adhurane ma dhe, man gimito gicwale epodh ku malu kuca. Ento Yesu uvuth kud i the cing’gi man ecidho ma gin m’utime mbe. Yesu ugam umaku woth eloro i Kapernaum, i dhu wat ma yo malu mi nam Galilaya.\nPirang’o yakini unyai lee thugi Yesu ma dhe i Nazareti?\nKinde ma dhanu giwinjo lembe m’uai i dhu Yesu giwinjiri nenedi? Kan ang’o m’udok unyayu kwinyo i igi magwei ke?\nDhanu mi Nazareti gimito gitim Yesu nenedi?


Yohana ma Jababutisi uyiko yo | Kwo pa Yesu\nWIC MIR 11\nYohana ma Jababutisi uyiko yo\nYOHANA UBINO NIPONJO MAN NIMIO BATIZO\nDHANU DUPA GIMAKU BATIZO, RE CEKE NGO\nOro ma romo 17 ukadhu, ing’ei ma Yesu ubino nipenjo juponji i hekalu, ma nwang’u oro pare tie 12. Kawoni watie i acaki mi oro 29 R.M. Saa maeno dhanu mapol ubeweco ku nying’ wat pa Yesu ma tie Yohana, m’uberweyo lembanyong’a i ng’om ceke ma tie yo reto mi kulo Yordan.\nYohana ubino ng’atu ma leng’o man wec pare ubed utelo nen mi dhanu. Kendi pare ubino kendi mi yuk ngamia man ebed etwiyo piere ku mukaba mi del. Ebed ecamu bonyo man mio kic. Ebed etwong’o lembang’o? Ebed etwong’o nia “Wulok cwinywu; kum ker mi polo ni ceng’ni.”—Matayo 3:2.\nLembe ma Yohana ubino niyero ubed umio amora ikum dhanu m’ubino niwinje. Dhanu mapol ginwang’u nia ukwayu giyew dubo migi, gilok paru migi, kitgi, man giwek ayi kwo migi marac cen. Dhanu m’ubed ubino ibang’e ubino dhanu mi “Yerusalem ku mi Yahudi ngung’, ku mi ng’om ceke ma ng’et Yordan.” (Matayo 3:5) Dhanu dupa ma giwinje giyewo dubo migi. Emio igi batizo, ebologi i pii mi Yordan. Pirang’o?\nBatizo m’emio ni dhanu ubedo igi ni lanyuth nia gidaru niyewo kud adundegi ceke dubo ma gitimo i kum lembariba mi Cik pa Mungu. (Tic mi Jukwenda 19:4) Re dhanu moko uyewo ngo dubo migi. Kinde ma judong dini; Jufarisayo ku Jusadukayo gibino i bang’e, Yohana ulwong’ogi “nyikwai thwol.” Eyero igi kumae: “Wuceg nyingwu m’uromo ku lokocwiny: man iwu kud upid nia wuwac i iwu giwu kumae, wabedo kud [Abraham] ni wegwa: kum awacu iwu, nia Mungu copo ting’o nyithindho ni [Abraham] ku kidi maeni. Meni cil kawoni lei uvuto ther ulag yen: ka kumeno ku ba yen ceke m’ucego nyinge ma ber ungo jung’ole piny, jubole de i mac.”—Matayo 3:7-10.\nCalu ma Yohana ubino nitelo nen mi dhanu dupa ku wec pare ma tie ku tego, man ebino nimio batizo ni dhanu mapol, lembuno uketho juoro julam ku julawi gicidh gipenje kumae: “In i ng’a?”\nYohana udwoko igi kumae: “An a Kristu ngo.”\nGipenje kendo kumae: ‘Ka kumeno ang’o? In i Eliya?’\nEdwoko igi kumae: “An a en ungo.”\nE gipenje, “Die in i jabila?” Niwacu Jabila madit ma Musa ugam uyero pire nia bibino.—Poi mi Cik 18:15, 18.\nYohana udwoko kumae: “Ungo!”\nGirere ku penji kumae: “In i ng’a? Kara wadwok lembene ni ju m’uorowa. Iwacu ang’o piri giri?” Yohana udwoko lembe igi kumae: “An a dwand ng’atu moko m’ukok akoka i yamba kumae, wutir yo pa Rwoth, calu Isaya ma jabila wacu.”—Yohana 1:19-23.\nGimito ging’ei thelembe m’uketho ebemio batizo, pieno gipenje kumae: “Tek in i Kristu ngo, kadok [Eliya] de ngo, kadok jabila de ngo, imio [batizo] nedi?” E edwoko igi wang’ lembe ma pire tek kumae: “Amio [batizo] i pii: ng’atu acel ucungo i kindwu ma wung’eyo ngo, ma en e ng’atu m’ubino i ng’eya.”—Yohana 1:25-27.\nM’umbe jiji, Yohana ung’eyo nia ebeyiko yo kara eketh dhanu giyik adundegi udok maleng’ pi nijolo Masiya ma jular juewo pire, man ma bidoko ni Ubimo. Uketho eyero pire kumae: “Ng’atu m’ulubo ng’eya ebedo ku tego ma sagu an, ma wara pare romo ngo ya ayei.” (Matayo 3:11) Yohana udok uyero kendo kumae: “Ng’atu m’ubino ing’eya esaga: kum en e ng’atu ma kwong’a ira.”—Yohana 1:15.\nAndha, lembe ma Yohana uyero nia ‘wulok cwinywu; kum Ker mi polo ni ceng’ni,’ uwok tap i saane. (Matayo 3:2) Lembe maeno ma Yohana utwong’o unyutho kamaleng’ nia tic pa Rwoth Yesu Kristu ma en e ng’atu ma Yehova ung’io dong’ udhingo nicaku.\nYohana ubino dhanu ma nenedi, man ebed etimo ang’o?\nPirang’o Yohana ubed umio batizo ni dhanu?\nLembe makani ma Yohana ubed utwong’o man pirang’o lembene uwok tap i saane?


Ka watho, wadoko nenedi? Nyo kwo tie ing’ei tho?\nWIC MIR ABUSIEL\n1-3. Dhanu gibed gipenjo penji makani ka dhanu tho, man dini moko dwoko wang’ penji maeno nenedi?\nBIBLIA ung’olo nia nindo moko, “tho bibedo nuti kendo ngo.” (Lembanyutha 21:4) I Wic mir 5, waponjo nia nikum jamgony, ecopere iwa ninwang’u kwo ma rondo ku rondo. Ento pi kawoni, fodi dhanu ubetho asu. (Eklizia 9:5) Pieno, wabed wapenjara ku penji dupa ma dongo dongo calu ve, ka watho, wadoko nenedi?\n2 Wabed wapenjo penji maeno, akecane ka ng’atu moko ma wamaru utho. Wacopo nipenjara kumae: ‘Ecidho kani? Nyo ebeneno wiwa dee? Nyo ecopo nikonyowa? Nyo wabinene kendo?’\n3 Dini ma tung’ tung’ gibed gidwoko wang’ penji maeno i ayi de ma tung’ tung’. Dini moko ponjo nia kan itie ng’atu m’atira, icidho i polo ing’ei tho peri, kan itie ng’atu marac ke, icidh iwang’ i mac ma kuthum. Dini mange yero nia ing’ei tho peri, idoko ni tipo man icaku nikwo karacelo ku jupewu ma gidaru nitho. Dini mange ke yero nia kan itho, jupoko lembe i wii, e ing’eye, idok inyoliri kendo, kunoke idok ikwo kendo, re ku kum mange. Ku lapor, giyero nia idok inyoliri ni dhanu kendo kunoke ni lei.\n4. Dini ma tung’ tung’ gitie ku ponji acel makani mir ukungu pi tho?\n4 Icopo geno nia dini maeno ceke giponjo lembe m’ukoc i kindgi. Ento i andha, ponji migi ceke ucungo iwi ukungulembe acel. Giponjo nia ka ng’atini utho, piny moko tie i kume ma medere asu nikwo. Nyo eno tie lemandha?\nKA WATHO WACIDHO KANI?\n5, 6. Ka watho wadoko nenedi?\n5 Yehova ung’eyo kite ma wadoko ko ka watho, pieno ewacu iwa nia ka ng’atini utho, kwo pare jik. Tho utie jadhu kwo. Pieno, ka ng’atu moko tho, mutoro kunoke can man paru pare medere ngo nikwo kaka moko mange. * Ka watho, wacopo neno piny ungo, wacopo winjo ngo lembe, man wacopo paru de ngo kendo.\n6 Ubimo Suleman ukiewo nia “ju m’utho ging’eyo gin moko ngo.” Ju m’utho gicopo ngo nimaru kunoke nidagu ng’atini, man “tic moko mbe, kadi bodho, kadi ng’eyong’ec, kadi rieko, i liel.” (Som Eklizia 9:5, 6, 10.) M’umedo maeno, i Zaburi 146:4, Biblia yero iwa nia ka ng’atini utho, “pidoic pare” tho.\nLEMBE MA YESU UYERO PI THO\nYehova ucwio dhanu kara gikwo rondo ku rondo iwi ng’om\n7. Yesu uyero ang’o pi tho?\n7 Kinde ma Lazaru ma jarimb Yesu utho, Yesu uyero ni julubne kumae: ‘Jarimbwa Lazaru nindo.’ Re, Yesu ubino yero ngo nia Lazaru ubeyom ayoma. Ing’eye, Yesu udok uyero kumae: ‘Lazaru tho.’ (Yohana 11:11-14) Pieno, Yesu uporo tho ku nindo. Eyero ngo nia Lazaru ubino i polo kunoke nia ebino karacelo ku jupagi m’ular utho i wang’e. Bende, eyero ngo nia Lazaru ubino nisendere i mac ma kuthum kunoke nia enyolere kendo ni dhanu mange kunoke ni lei. Ubino ve Lazaru unindo nindo ma pek. Giragora mange bende uporo tho ku nindo ma pek. Saa ma junego Stefano, Biblia uyero nia “Enindo.” (Tic mi Jukwenda 7:60) Jakwenda Paulo bende ukiewo pi Jukristu moko ma gigam githo nia, “Ginindo.”—1 Jukorinto 15:6.\n8. Wang’eyo nenedi nia Mungu ucwio ngo dhanu kara githo?\n8 Nyo Mungu ucwio Adamu giku Eva kara nindo moko gibin githo? Ungo! Yehova ucwiogi kara gikwo kud anyong’a man ku leng’kum maber rondo ku rondo. Kinde ma Yehova ucwio dhanu, emio igi ava mi kwo nja ku nja. (Eklizia 3:11) Junyodo moko mbe ma maru nia awiya migi gitii man githo, Yehova de udagu ka wabetii man wabetho. Dong’ ka Mungu ucwiowa kara wakwo rondo ku rondo, pirang’o ke wabetho?\n9. Pirang’o cik ma Yehova umio ni Adamu giku Eva ubino tek ungo?\n9 Yehova uyero ni Adamu i podho mir Eden kumae: “Ku ba yen ceke m’i podho icopo camu kume moko calu iyenyo. Ento yen mi ng’eyong’ec mi gin maber ku gin marac, kud icam nyinge moko: kum i ceng’ m’ibicamu nyinge moko ci ibitho andha.” (Thangambere 2:9, 16, 17) Ebino tek ungo niworo cik maeno m’ubino terere, man Yehova re m’ubino ku twero mi nyutho ni Adamu giku Eva, gin maber ku gin marac. Ka nwang’u giworo cik maeno pa Yehova, nwang’u gibecinyutho nia giworo dito pare. Nwang’u gibecinyutho bende foyofoc migi ire pi gin ceke m’egam emio igi.\n10, 11. (a) Sitani uwondo Adamu giku Eva nenedi? (b) Pirang’o kisa copo timere ngo ni Adamu giku Eva pi lembe ma gitimo?\n10 Lembe mi can utie nia, Adamu giku Eva ging’io migi nituro cik pa Yehova. Sitani upenjo Eva kumae: “Meno te Mungu wacu kumae, kud wucam kum nying’ yen ceke m’i podho?” Eva udwoko ire kumae: “Kum nying’ yen m’i podho wacopo camu: ento kum nying’ yen ma ni i die podho, Mungu wacu kumae, kud wucam kume moko, kadok amula de kud wumul kume, wumaru tho.”—Thangambere 3:1-3.\n11 Sitani udok uwacu ni Eva kumae: “Wubitho andha ngo: kum Mungu ng’eyo nia i ceng’ ma wucamu kume moko, e weng’wu biyabre, man wubibedo calu Mungu, ma wung’eyo ko gin maber ku gin ma rac.” (Thangambere 3:4-6) Sitani umito Eva upar nia ecopo ng’io en gire gin maber ku gin marac. Bende, ecwayu ndra pi lembe ma bitimere ka Eva uturo cik pa Mungu. Sitani uyero nia Eva bitho ngo, pieno Eva ucamu nying yen ne moko man ing’eye edok emio moko ni cware bende. Adamu giku Eva ging’eyo cuu nia Yehova ukwerogi nicamu nying yen maeno. Saa ma gicame, gigam gituro cik maeno pa Mungu akakaka, cik m’ubino terere man m’ubino yot. Ginyutho bende nia giworo ngo Wego migi mi polo ma jamer. Gitimo lembe ma kisa copo timere ko ngo igi!\n12. Pirang’o tegowic ma Adamu giku Eva gitimo ni Yehova tie lembe ma turo cwinyjo hai?\n12 Junyodo mwa mi kwong’o gitimo lemkasegu mandha ma giworo ko ngo Jacwic migi! Kepar nia itungo awiya peri ku can, re ing’eye gijai iri, gicaku timo kwa lembe m’ukoc ku m’iyero nia gitim; icopo winjiri nenedi? Nyo lembe maeno copo turo cwinyi ngo?\nAdamu uai i utur, man edok de i utur\n13. Saa ma Yehova uwacu nia “ibidoko ni utur,” emito ninyutho ang’o?\n13 Kinde ma gituro cik pa Yehova, Adamu giku Eva gibayu genogen migi mi kwo ma rondo ku rondo. Yehova uyero ni Adamu kumae: “Kum in i utur, man ibidoko ni utur.” (Som Thangambere 3:19.) Eno nyutho nia Adamu bidoko ni utur kendo, tap kite m’elar ebino ko saa ma nwang’u fodi jucwie ngo. (Thangambere 2:7) Ing’ei ma Adamu udubo, etho man ebedo nuti kendo ngo.\n14. Pirang’o wabed watho?\n14 Ka nwang’u Adamu giku Eva giworo cik pa Mungu, nwang’u di tin de gitie kwo asu. Ento saa ma gituro cik pare, gidubo, man ing’eye githo. Dubo tie calu twoyo moko ma pek ma walagu niai ibang’ junyodo mwa ma kwong’a. Wan ceke junyolowa ku dubo, eno re m’uketho wabed watho. (Jurumi 5:12) Ento eno tie ngo lembe ma Mungu ukeco pi dhanu. Mungu maru ngo nyanok de nia dhanu githo, pieno Biblia ulwong’o tho ni “jakwor.”—1 Jukorinto 15:26.\n15. Lemandha ma Biblia ponjo iwi ju m’utho ubegonyowa nenedi?\n15 Lemandha ma wang’eyo iwi ju m’utho, ubegonyowa ikum paru dupa mi ndra. Biblia ubeponjowa nia ju m’utho giwinjo ngo litho kadi can de. Wacopo weco kugi ngo, gin de gicopo weco kudwa ngo. Wacopo konyogi ngo, gin de gicopo konyowa ngo. Gicopo timowa rac ungo, pieno wacikara ngo nilworogi. Re, dini dupa loko nia ju m’utho gibekwo kaka moko, man nia wacopo konyogi ka wamio sente ni judongo mi dini kunoke ni dhanu ma junenogi nia gitie ju maleng’. Ento ka wang’eyo lemandha ma Biblia ubeponjo iwi ju m’utho, jucopo wondowa ngo.\n16. Dini mapol ponjo vupo makani iwi ju m’utho?\n16 Sitani ucikutio ku dini mi ndra pi niwondowa man niketho wapar nia ju m’utho gitie kwo asu. Ku lapor, dini moko ponjo nia ka watho, piny moko tie ikumwa ma medere asu nikwo kaka mange. Nyo dini peri de beponjo kumeno, kunoke nyo ebed eponjo tap lembe ma Biblia yero iwi ju m’utho? Sitani ubetio ku vupo pi niwingo dhanu kud ikum Yehova.\n17. Pirang’o ponji ma nia Yehova wang’u dhanu i mac ma kuthum tie ponji ma nyayu acidi i wie?\n17 Dini mapol ponjo lembe ma nyayu can ku ng’ecwiny. Ku lapor, jumoko ponjo nia dhanu mareco gibiwang’ rondo ku rondo i mac ma kuthum. Eno tie ponji mi vupo man ma mio acidi iwi Yehova. Ecopo ngo nisendo dhanu i ayi ma kumeno kadok nyanok de! (Som 1 Yohana 4:8.) Icopo winjiri nenedi ka ng’atu moko ubewang’u cing’ nyathin pare i mac, nia eca ebemio ire matira? M’umbe jiji, icopo paru nia etie ng’atu ma cwinye rac akeca. Icopo mito ngo nia itund ning’eye ang’eya de. Sitani bende ubemito tap nia wadag Yehova kumeno!\n18. Pirang’o ukwayu ngo walwor ju m’utho?\n18 Dini moko wacu nia ka dhanu utho, gidoko ni tipo. Giponjo nia wacikara niworo kunoke nilworo tipo maeno pilembe gicopo nidoko iwa ni jurimo ma konyowa kunoke ni judhogwa ma timowa rac. Dhanu mapol giyiyo vupo maeno. Gilworo ju m’utho man giworogi kakare niworo Yehova. Poi nia ju m’utho copo ngo ning’eyo lembe moko kadok nyanok de, pieno, wacikara ngo nilworogi. Yehova tie Jacwic mwa. En re m’etie Mungu mandha man wacikara niworo en kende.—Lembanyutha 4:11.\n19. Ng’eyo lemandha iwi ju m’utho konyowa nenedi?\n19 Ng’eyo lembe mandha iwi ju m’utho gonyowa kud i ponji mi ndra mi dini ma tung’ tung’. Lemandhane konyowa ninyang’ iwi lembang’ola mabeco ma Yehova ung’olo pi kwo mwa man pi nindo mwa m’ubino.\n20. Wabiponjo lembang’o i wic m’ulubo?\n20 Yang’ con, Yob m’ubino jaratic pa Mungu upenjo kumae: “Tek dhanu tho, ebikwo kendo?” (Yob 14:14) Nyo ecopere de ni ng’atu m’utho nicer? Kite ma Mungu udwoko ko wang’ penji maeno i Biblia, nyayu mutoro lee i iwa. Wabiponjo lembene i wic m’ulubo.\n^ par. 5 Dhanu moko giparu nia ng’eyong’ec (âme) kunoke tipo (esprit) medere asu nikwo ing’ei tho pa ng’atini. Pi ninyang’ lee, som Thenge ma jumedo, namba 17 kud 18.\nLEMANDHA MI 1: KA NG’ATINI UTHO, KWO PARE JIK\n“Ju m’utho ging’eyo gin moko ngo.”—Eklizia 9:5\nKa watho, wadoko nenedi?\nZaburi 146:3, 4; Eklizia 9:6, 10\nKa watho, wacopo neno ngo, wacopo winjo ngo, man wacopo paru de ngo.\nYesu uporo tho ku nindo.\nLEMANDHA MIR 2: YEHOVA MITO NGO NYANOK DE NIA DHANU GITHO\n“Ento yen mi ng’eyong’ec mi gin ma ber ku gin ma rac, kud icam nyinge moko: kum i ceng’ m’ibicamu nyinge moko ci e ibitho andha.”—Thangambere 2:17\nSitani ucwayu ndra pi lembe ma bitimere ka Eva uturo cik pa Mungu. Saa m’ Adamu giku Eva gituro cik pa Mungu, gidubo, man ing’eye githo.\nIng’ei tho p’Adamu, ebedo nuti kendo ngo.\nDubo tie calu twoyo moko ma pek ma walagu niai ibang’ junyodo mwa ma kwong’a. Wan ceke junyolowa ku dubo, eno re m’uketho wabed watho.\n1 Jukorinto 15:26\nBiblia ulwong’o tho ni jakwor.\nLEMANDHA MIR 3: LEMANDHA MA WANG’EYO IWI JU M’UTHO GONYOWA\n“Tek dhanu tho, ebikwo kendo? [Abikuro], maram gony para wok ko.”—Yob 14:14\nNg’eyo lemandha iwi ju m’utho gonyowa nenedi ikum paru ma tung’ tung’ mi ndra?\nPonji ma nia Yehova wang’u dhanu i mac ma kuthum tie ponji ma nyayu acidi i wie. Ecopo ngo nisendo dhanu i ayi ma kumeno kadok nyanok de.\nDhanu mapol gilworo ju m’utho, man giworogi kakare niworo Yehova. Yehova re ma tie Mungu mandha, pieno wacikara niworo en kende.


Rwo ma tokcen pa Yesu (Yohana 17) | Kwo pa Yesu\nWIC MI 122\nRwo ma tokcen ma Yesu utimo i kusika ma malu\nBERO MI NG’EYO MUNGU MAN WODE\nBEDO I ACEL PA YEHOVA, YESU, MAN JULUB\nMer ma thuth ma Yesu umaru ko jukwenda pare, uketho elar eyikogi pi cidho pare m’udhingo. Kawoni eng’ayu wang’e i polo man eberwo ibang’ Won. Eyero kumae: “Yung Wodi, kara Wodi de yungi, cil calu imio ire ng’ol wi kum nzu, kara emi kwo ma rondo ku rondo ni ceke m’imio ire.”—Yohana 17:1, 2.\nWabeneno kamaleng’ nia Yesu ung’eyo maber dit nia gin ma pire tek nisagu zoo, tie nimio yung ni Mungu. Re genogen m’eweco pire mi nwang’u kwo ma rondo ku rondo, tie bende lembe ma juko cwiny. Calu enwang’u “ng’ol wi kum nzu,” Yesu tie ku copo mi ketho dhanu ceke ginwang’ bero mi jamgony pare. Ento, dhanu ceke ngo re ma binwang’u mugisa maeno. Pirang’o? Pilembe mugisa ne tie kende kende pi dhanu ma gibetimo nimakere ku wec m’ulubo e ma Yesu uyero: “E kwo ma rondo ku rondone e eni, nia [gitund ning’eyo] in m’i Mungu mandha i kendi, ku ng’atu m’ioro, ma Yesu Kristu.”—Yohana 17:3.\nNg’atini ucikere nitundo ning’eyo Wego man Wod cuu mandha. Niwacu, ecikere nidoko jarimbgi ma ceng’ini, man nibedo ku nen marom ku migi iwi lembe ceke. M’umedo maeno, ecikere nitimo kero nilubo lapor mi kite ma tung’ tung’ mabeco pa Yehova giku Yesu i ayi m’ebekwo ko ku dhanu mange. Man ecikere ninyang’ nia gin ma pire tek m’usagu zoo, tie ngo ninwang’u kwo ma rondo ku rondo, ento tie nimio yung ni Mungu. Kawoni Yesu ubebino weco tap de iwi lembe maeni.\nEmedo kumae: “Ayungi i ng’om, adaru timo tic m’imio ira atim. Vwa, kawono keth abed dwong’ karacelo kudi ku dwong’ ma yang’ abedo ko karacelo kudi ma fodi ng’om de mbe.” (Yohana 17:4, 5) Yesu ubekwayu nia Yehova uketh ecer, man edwoke kendo i dwong’ m’elar ebedo ko i polo.\nRe i rwo maeni, wi Yesu uwil ungo bende ikum tic m’etimo i ng’om keni. Eyero ni Won kumae: “Anyutho nyingi ni ju m’imio ira kud i ng’om. Gi peri, man imiogi ira, man gidaru woro lembe peri.” (Yohana 17:6) I tic pare, Yesu ujik kende kende ngo nilwong’o nying’ Mungu nia Yehova. Ento, ekonyo bende jukwenda pare gitund ning’eyo Yehova, ging’ei kite pare ma tung’ tung’, man ging’ei nia etie Mungu ma dieng’ pi dhanu.\nJukwenda gitundo ning’eyo Yehova, ging’eyo rwom pa Wode, man ging’eyo bende lembe ma Yesu uponjo. Pieno Yesu umedo ku woro kumae: “Amio igi lembe m’imio ira; man gijologi, man ging’eyo andha nia aai i beng’i, giyio de nia iora.”—Yohana 17:8.\nIng’eye, Yesu udok unyutho pi tung’ tung’ m’utie ikind julub pare man dhanu mange mi ng’om maeni. Ewacu kumae: “Akwayu pi ng’om ungo, ento pi ju m’imio ira; kum gi peri . . . Vwa Maleng’, gwok ju m’imio ira i nyingi, kara gibed acel calu wan. . . . Akurogi, ng’atu moko mbe i kindgi m’urwinyo, ndhu wod nyoth kende,” niwacu, Yuda Iskariote, ma dong’ uwok pi nicibo Yesu.—Yohana 17:9-12.\nYesu ubemedere asu ku rwo; kawoni eyero kumae: “Ng’om udagugi.” Re, “Akwayu ngo nia ikabgi kud i ng’om, ento nia igwokgi ni ng’atu ma rac. Gi mi ng’om ungo cil calu an de a mi ng’om ungo.” (Yohana 17:14-16) Jukwenda pa Yesu man julub pare mange bende gibekwo i ng’om, niwacu ikind dhanu mange ma Sitani ubebimo wigi en. Ento gicikiri nimediri nikoc ku ng’om man bende ku lembe ceke mareco mi ie. Nenedi?\nUkwayu gimediri nibedo leng’, gibed ni dhanu ma jukoyo segi pi nitimo ni Mungu. Pieno, ukwayu kud giwek nitio ku lemandha ma nwang’ere i Lembagora mi dhu Juebrania, man bende lemandha ma Yesu uponjo kogi en gire. Yesu umedo kumae: “Dwokgi leng’ ku lemandha: lembe peri en e lemandha.” (Yohana 17:17) Ing’ei nindo moko, tipo maleng’ pa Mungu bitio ku jukwenda moko bende pi nigoro buku ma bimedo kum “lemandha” ma romo konyo pi nidwoko dhanu leng’.\nRe, dhanu mange bende bibedo nuti i ng’eye, ma gibijolo “lemandha.” Pieno Yesu urwo pi “joni kendgi ngo [ju ma gini kude keca],” ento “pi ju m’ubeyio [ire] bende ni kum lem migi.” Yesu ukwayu ang’o pi dhanu maeno ceke? Ewacu nia, “gin ceke gibed acel; cil calu in, Vwa, ini i [acel kuda], an de ani i [acel kudi], kara gin de gibed i [acel kudwa].” (Yohana 17:20, 21) Yesu giku Won gitie ngo ng’atu acel calu ma juromo paru. Gitie acel i ayi ma nia giwinjiri i lembe ceke. Yesu urwo nia julub pare bende gimondi i bedo i acel ne.\nYor iwang’e nyanok, Yesu ular uyero ni Petro ku jumange nia ebecidho niyiko igi kabedo i polo. (Yohana 14:2, 3) Kawoni Yesu udwogo iwi paru maeca. Eyero kumae: ‘Vwa, ayenyo nia gin bende m’imiogi ira wabed kugi karacelo ka m’ani ie, kara ginen dwong’ para, m’imio ira, kum imara ma fodi ng’om ku thekre ngo.’ (Yohana 17:24) Nikadhu kud i wec maeno, enyutho ngbeng’ nia con dit ma nwang’u fodi ng’om ucaku ngo, kunoke ma fodi Adamu giku Eva de ginyolo ngo awiya, nwang’u dong’ Mungu umaru Wode ma kulong’, ma judok julwong’e Yesu Kristu.\nI wec m’ebedolo ko dhu rwo pare, Yesu udok uketho peko kendo iwi nying’ Won man iwi mer ma Mungu umaru ko jukwenda ku dhanu mange bende ma gibidong’ jolo “lemandha” i ng’eye. Edaru kumae: “Aketho ging’ei nyingi, man abiketho eng’eire: kara mer m’imara ko bed i igi, an de i [acel kugi].”—Yohana 17:26.\nNitundo ning’eyo Mungu ku Wode thelembene tie ang’o?\nYesu uketho nying’ Mungu ung’eire i yo makani ma tung’ tung’?\nI ayi makani ma Mungu ku Wode man bende jurutic pare ceke gitie acel?


Kwo pa Yesu i Nazareti | Kwo pa Yesu\nWIC MIR 9\nDongo pa Yesu i Nazareti\nJURUOT PA YOSEFU KU MARIA UBENYAI\nYESU UPONJO TIC\nYesu ubedongo i Nazareti, adhura ma nyanok, ma pire yik ungo. Adhurane nwang’ere yo malu, i ng’om gudi ma julwong’o Galilaya, etie yo reto pa Nam Galilaya.\nEcicopere nia Yesu ubino ku oro ario kinde ma Yosefu ku Maria gidwogo kude niai i Misiri. Ve nia saa maeno nwang’u fodi Yosefu ku Maria ginyolo ngo awiya mange. Ing’eye, Maria udok unyolo awiya mange ma co ku Yosefu, awiyane tie Yakobo, Yosefu, Simon, man Yuda. Ginyolo bende awiya mange ma nyir. Andha, Yesu ubino kud awiya pagi ma co ku ma nyir ma romo abusiel.\nM’umbe jiji, Yesu ubino ku wedi pare mange bende. Wadaru ng’eyo pir Elisabeti ku Yohana ma wode. Gibino nikwo yo piny i Yahudi, i kilometre ma lee. Salome ma ve utie nyamin Maria man nyamin min Yesu ke, ubino nikwo ceng’ini ku Galilaya. Nying’ won ot pare ubino Zebedayo. Gibino kud awiya ario ma nying’gi bino, Yohana man Yakobo, ve gibino umaru ma kwong’a pa Yesu. Wang’eyo ngo saa moko nyo kinde ma gibedongo, Yesu ubed utuko kugi, re ing’eye gitimo tic mi rweyo lembanyong’a kude man gin ario ceke gidoko jukwenda pare.\nYosefu ucikere nitimo tic matek pi nipong’o yeny mi juruot pare ma dong’ welgi umedere. Ebino jabodho mi bau. Etungo Yesu ve wode ma dhe, uketho julwong’o Yesu, “wod jabodho mi bau.” (Matayo 13:55) Yosefu uponjo Yesu bende ku tic mi gobo bau, man eng’eyo tije cuu. Uketho ingeye dhanu uyero pi Yesu kumae: “Maeni jabodho mi bau.”—Marko 6:3.\nTimo thier ni Yehova ubino gin ma kwong’a i kwo mi juruot pa Yosefu. Yosefu ku Maria giponjo awiya migi ku lembe mi tipo ‘kinde ma gibedo i ot migi, kinde ma gibewotho i yo, kinde ma gibevuto piny, man kinde ma gibeai malu,’ kara gimediri niworo Cik pa Mungu. (Poi mi Cik 6:6-9) Kacokiri ubino nuti i Nazareti. M’umbe jiji Yosefu ubed utero juruot pare kakeca pi nitimo thier ni Yehova. Ing’eye, Biblia uyero nia Yesu ubed ucidho “i kacokiri i ceng’ sabatu, calu kurane.” (Luka 4:16) Wotho mi cidho i hekalu pa Yehova i Yerusalem ubed umio anyong’a ma lee ni juruot pa Yosefu.\nAwiya ma co ku ma nyir m’ulubo ng’ei Yesu romo bedo adi?\nTic mi kum makani ma Yesu uponjo nitimo, man pirang’o?\nTelowic makani ma pire tek ma Yosefu umio ni juruot pare?


Lwet Mungu man mutoro mandha | Kwo pa Yesu\nWIC MI 75\nYesu unyutho gin ma ketho jubedo ku mutoro\nEWODHO PAJOGI “NI KUM LWET MUNGU”\nGIN MA KETHO JUBEDO KU MUTORO\nYesu uai niweco iwi i lembe m’eai eponjo iwi rwo, ento tie lembe maeno kende ngo re m’edok i wigi i saa mi ponji pare. Kinde ma Yesu ubino nitimo udu i Galilaya, jugam juloko lembe i wie nia ebetimo udu ku tego pa jadit mi pajogi. Kawoni i Yahudi de jubeyero lembe marom i wie.\nKinde ma Yesu uwodho pajogi kud i ng’atu moko m’ajuba, i dhanu ugam uwang’ lii. Ento lembene ufoyo ngo i judegine. Gidok kendo iwi ndra marom, giwacu kumae: “Ewodho pajogi nikum Beelzebul ma jadit mi pajogi.” (Luka 11:15) Dhanu mange, gibemito nia Yesu utim giranyutha m’unyutho nia andha eai i polo.\nCalu ma Yesu unyang’ nia gimito gimul ie, edwoko igi lembe marom m’egam eyero ni judegine i Galilaya. Eyero nia kubang’ ker ceke m’upokere i ie gire bipodho. Pieno, ekelogi i paru ma e: “Tek jok bende pokre i kume gire, ker pare bicungo nenedi?” Ing’eye Yesu udok uyero igi ngbeng’ kumae: “Tek awodho pajogi woko ni kum lwet Mungu, e ker pa Mungu lund ubino i wiwu.”—Luka 11:18-20.\nWec ma Yesu uyero nia “lwet Mungu,” ucikere niketho juwinjne gipoi ikum lembe m’ugam utimere con i lemb’atada mi nyithindho mir Israel. Kinde ma Musa utimo udu iwang’ Farao, dhanu ma gibino kakeca giwacu kumae: “Maeni lwet Mungu!” Ubino bende “lwet Mungu” re m’ugam ukiewo Cik Apar iwi bankidi ario. (Ai 8:19; 31:18) Kumeno bende, “lwet Mungu,” niwacu tipo pare maleng’, kunoke tego pare m’etimo ko tic. Tego maeno re m’uketho Yesu uwodho pajogi man ukeyo kum dhanu. Pieno Ker pa Mungu utundo ikind judegine, pilembe Yesu ma tie ng’atu ma Mungu ung’io nibedo ubimo mi Kerne, ubetimo tic ikindgi.\nCopo ma Yesu ubewodho ko pajogi ubenyutho kamaleng’ nia etie ku tego iwi Sitani. Tap calu ma jarukara moko bino voyo ko jaaskari m’ubekuro lela p’ubimo. Yesu udok bende iwi lapor pa ng’atu ma tipo ma reco ugam uwok kud i ie. Calu ma ng’atuca upong’o ngo ie m’udong’ thwolo ku lembe maber, tipo maeca udwogo kendo i ie ku tipo mange abiro, uketho ng’atuno udoko rac magwei nisagu m’iwang’e. (Matayo 12:22, 25-29, 43-45) Lembuno re m’unwang’u thek mir Israel.\nDhaku moko m’ubino niwinjo Yesu uyero kumae: “Mugisa ni ic m’unyoli, ku thuno m’idhodho!” Mon mi Juyahudi gibedo ku genogen nia gibinyolo jabila moko ma bibedo Masiya. Pieno dhaku maeno uparu nia Maria copo bedo ku mutoro masegi pilembe etie min Japonji madit. Yesu utiro paru pa dhaku maeno, m’enyutho ko ire gin ma ketho jubedo ku mutoro mandha. Ewacu kumae: “Ma sagu, mugisa ni ju m’uwinjo lem pa Mungu, m’uwore de.” (Luka 11:27, 28) Yesu uyero ngo kadok nyanok de nia jucikiri nimio yung’ masegi ni Maria. Ento, mutoro mandha ma ng’atuman ma nico kunoke ma dhaku copo ninwang’u, ai kud i timo ni Mungu ku gwokobedoleng’, ento ungo nikum wel wat ma ng’atini tie ko.\nYesu ukwero dhanu ma gimito nia etim giranyutha mi polo, calu m’egam ekwero ko dhanu mi Galilaya. Eyero nia giranyutha acel de mbe ma bitimere igi, ndhu “giranyutha pa Yona.” Yona utie giranyutha pilembe etimo nindo adek i rec, man pilembe erweyo lembanyong’a kud amora, m’uketho dhanu mi Nineve giloko cwinygi. Yesu uyero kumae: “Nen! Ng’atu ma sagu Yona nikeni.” (Luka 11:29-32) Yesu tie bende dwong’ nisagu Suleman ma rieko pare uketho ubimo ma dhaku mi Ceba de ubin uwinje.\nYesu udok umedo lembe ma e: “Ng’atu moko mbe, ma kan ecwinyo thala, ekethe [kaka m’upondo], kadok the katoko, ento wi thethala.” (Luka 11:33) Emito niyero nia, ponji m’ebino niponjo kud udu m’ebino nitimo iwang’ dhanu maeno, utie ire ve nikanu thala m’uberieny akana. Calu ma giketho ngo wigi ikum lembe m’ebetimo, ginyang’ ungo i thelembe mi tic pare.\nYesu uai uwodho pajogi man eketho ng’atu m’ajuba uweco. Lembe maeno nwang’u ucikere nicwalu dhanu nimio yung ni Mungu man ninyutho ni dhanu mange gin ma Yehova ubetimo. Re judegi pa Yesu gitimo ngo lembuno, uketho Yesu ucimo wang’gi ku wec ma e: ‘Ka kumeno wubed ku weng’wu, kara der ma ni iwu kud ubed ni mudho. Tek kumwu ceke upong’ ku der, ma ng’ete acel col ungo, ebipong’ ku der kwa, calu ma rieny pa thala mio ko iwu der.’—Luka 11:35, 36.\nJumoko ubedo ku nen ma nenedi kinde ma Yesu ukeyo kum ng’atu moko i Yahudi?\n“Lwet Mungu,” tie ang’o, man Ker pa Mungu ubino nenedi ni juwinj pa Yesu?\nJucopo nwang’u mutoro mandha nenedi?


Jung’olo lembe iwi Yesu iwang’ dilo mi Sanedrini (Matayo 26) | Kwo pa Yesu\nWIC MI 125\nJutero Yesu ibang’ Ana, ing’eye ke ibang’ Kayafa\nMATAYO 26:57-68 MARKO 14:53-65 LUKA 22:54, 63-65 YOHANA 18:13, 14, 19-24\nJUTERO YESU IBANG’ ANA M’ULAR UBINO JALAM MADIT\nDILO MI SANEDRINI UNG’OLO LEMBE ATIRA NGO\nKinde ma jutwio Yesu calu jadubo ma lee, jugam jutere ibang’ Ana m’ubino jalam madit i rundi ma Yesu uthwoyo i ie dhu juponji i hekalu, saa m’ebino aradu. (Luka 2:42, 47) Yor ing’eye, awiya pa Ana moko de ubedo julam ma dongo; ento kawoni jalwode ma Kayafa re m’utie jalam madit.\nKinde ma fodi Yesu ni pacu pa Ana, Kayafa ucoko dilo ma julwong’o Sanedrini. Dhanu ma becokiri i dilo maeno gitie 71, ma ikindgi jalam madit ku jumange m’ular ubino julam iwang’e de ginuti.\nAna ulund upenjo Yesu “pi julubne, ku ponji pare de.” Yesu udwoko ire kumae: “Adaru yero kele ni ng’om; abedaponjo i kacokri, i hekalu de, ka ma Juyahudi ceke gibegicokri i ie; man ayero gin moko lwe ngo. Ipenja nedi? Penj ju m’uwinja, pi lembe m’ayero igi.”—Yohana 18:19-21.\nE askari moko m’ucungo keca ugam upadu wang’ Yesu man ekok i wie ku kwinyo kumae: “Iloko lembe kumeno ni jalam ma diti?” Re Yesu ung’eyo nia gin marac m’etimo mbe, uketho edwoko kumae: “Tek adaru yero raci, nyuth karacne: ento tek dre ke, ipada nedi?” (Yohana 18:22, 23) E Ana uketho jutero Yesu ibang’ Kayafa ma jalwode.\nNitundo saa maeno dhanu ceke mi dilo mi Sanedrini, niwacu jalam madit, judongo m’ikind dhanu, man jugorcik fodi gicokiri i pacu pa Kayafa. I andha cik uyio ngo kit cokiri ma kumeno i diewor mi Kadhukuwijo, re eno ucerogi ngo ikum ng’ololembe migi marac ma gikeco.\nDilo maeni tie ku dhanu ma cwinygi col man ma gitie kud akoyakoya marac. Ing’ei ma Yesu ucero Lazaru, gigam ging’olo nia ecikere nitho. (Yohana 11:47-53) Nwang’u nindo moko iwang’e de, judong dini gigam gicamu gamba kara gimak Yesu man ginege. (Matayo 26:3, 4) Eno ubenyutho nia gilar gikeco ninego Yesu ma fodi gipoko de ngo lembe pare!\nM’umedo coko ma cik uyio ngo ma gitimo, jalam madit man jumange m’ubino i dilo mi Sanedrini, gisayu ku kero dhanu m’umii lembatuca marac, ma biketho githung lembe ikum Yesu. Ginwang’u jumulembe dupa, re jumulembene zoo gibeyero wec m’uberombo ngo. E ing’eye juario ubino man gituco kumae: “Wawinjo ewacu kumae, abinyotho hekalu maeni ma jugomo ku cing’, man i ceng’ adek abigomo mange ma jutimo ku cing’ ungo.” (Marko 14:58) Re kadok ju maeni de dhoggi uberombo ngo ikindgi.\nE Kayafa upenjo Yesu kumae: “Idwoko lembe moko ngo? En e ang’o ma joni benyutho i kumi?” (Marko 14:60) Yesu udwoko ngo wang’ adote mi ndra mi jumulembe maeno ma gin gigi de dhoggi uberombo ngo. Pieno, Kayafa ucaku nisayu yo mange mi loko lembe iwi Yesu.\nKayafa ung’eyo cuu nia Juyahudi gibed gimito ngo giwinj awinja de nia ng’atu moko ubeyero nia etie Wod Mungu. Nindo moko, kinde ma Yesu ulwong’o Mungu nia Won, Juyahudi giyenyo ginege pilembe giloko nia ‘ekethre gire rom ku Mungu.’ (Yohana 5:17, 18; 10:31-39) Calu ma Kayafa ung’eyo lembuno, emito emak theleb Yesu, pieno ewacu ire kumae: ‘Aketho ikwong’ ku Mungu ma kwo, ya iwac iwa tek in i Kristu, ma Wod Mungu.’ (Matayo 26:63) I andha, Yesu udaru nyutho ni dhanu nia etie Wod Mungu. (Yohana 3:18; 5:25; 11:4) Re kawoni kan ebiyero lembe m’ukoc, binen nia ebekwero nia etie Wod Mungu ngo, man etie Kristu de ngo. Pieno Yesu uwacu kumae: “An a en: man wubineno Wod dhanu jany yo ku cing’ ma yor acwic mi tego, m’ebebino de ku i afuru mi polo.”—Marko 14:62.\nKinde ma Kayafa uwinjo kumeno, eyeco kendi pare ve udu moko uai utimere en, man ewacu kumae: “Can jumulembe benegowa ke mir ang’o? Wuwinjo lembacidi ma kum Mungu! Wuwacu ang’o?” E dhanu ceke mi dilo mi Sanedrini ging’olo lembe rac i wie kumae: “Eromo ku tho.”—Matayo 26:65, 66.\nE gicaku nywaru Yesu man gicaku goye. Jumoko upade apada, jumange ke ung’ulo lau i wang’e. Ing’ei ma gitwio wang’e ceke ku kitambala, gipade kendo man giwacu ire ku cac kumae: “Eu: ng’a [m’ugoyi]?” (Luka 22:64) Eno Wod Mungu re ma jubesendo kumeno ku diewor, man jubeng’olo lembe de atira ngo i wie!\nJular jutero Yesu ibang’ ng’a, man kuca juwok jutime nenedi?\nIng’eye jutero Yesu ibang’ ng’a, man Kayafa utimo ang’o pi nicwalu dhanu mi dilo mi Sanedrini kara ging’ol nia Yesu uromo ku tho?\nDhanu utimo lembang’o marac ikum Yesu kinde ma jubeng’olo lembe i wie?


Nidolo dhu ponji i ayi ma cuu | Somo piny & Ponji\nNidolo dhu ponji i ayi ma cuu\nEklizia 12:13, 14\nLEMBE M’ICOPO TIMO: Kinde m’ibecoko dhu ponji peri, dwog iwi lembe ma copo cwalu juwinj niyio gin ma giai giwinjo, man nimaku yub mi tio kude.\nCok dhu wec i ayi m’eromb ko ku lembe m’iai iponjo. Dok iwi lembe ma dongo dongo mi ponji peri, man iwi thiwi ponjine.\nMii amora i kum ju m’ubewinji. Kony juwinj ging’ei gin ma gicikiri nitimo, man nyuth igi nia pirang’o ukwayu gitim kumeca. Wec i ayi ma nyutho nia in de iyio andhandha gin m’ibeyero man nia pire tie tek.\nCok dhu ponji i adundo man i kite ma yot. Saa m’ibecoko dhu ponji, kud iroi paru mange ma nyen. Ku wec m’adundo, kony dhanu gitii ku lembe m’iai iponjo.\nKinde m’ibedaru wec, kud idhul wec adhula, man kud iwek dwendi ung’ondere. Wec peri m’ibedaru ko ucikere ninyutho nia andha idhingo dolo dhu ponji.\nSaa m’ibecoko dhu wec, dwog iwi paru ma dit m’ibemito jawinj peri udong’ ko. Ka lembe moko uketho wec mwu ujik mbwang’, asu cok dhu wec i ayi ma cuu. Kadok jawinj udoko ger kudi de, dwok ire lembe i kite ma copo cwale niwinjo ponji ma cen.\nSomo piny man Ponji—Nidolo dhu ponji i ayi ma cuu


’Winj ponji, man bed riek’—Lembrieko 8:33 | Mi ponji\nOtkur ma Wiw—Mi ponji | Dwi mir 3 2018\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhu Pidjin (Cameroun) Dhupidjin mi Nijeria Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes guatémaltèque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tchèque Langue des signes vénézuélienne Langue des signes zambienne Langue des signes zimbabwéenne Langue des signes équatorienne Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\n‘Winj ponji, man bed riek’\n“Wota . . . wuwinj ponji (twiny), man wubed riek.”—RIE. 8:32, 33.\nWER: 56, 89\nYehova ponjowa nenedi ninyutho kwerigijo?\nJunyodo giromo tungo awiya migi i ponji kunoke i twiny pa Yehova nenedi?\nWacopo timo ang’o kara wanwang’ bero mi twiny moko ci ma wanwang’u i cokiri?\n1. Wacopo nwang’u rieko nenedi, man riekone bikonyowa nenedi?\nYEHOVA tie acaki mi rieko, man emio riekone moko ni jumange de. Yakobo 1:5 uyero kumae: “Tek ng’atu moko m’i kindwu rieko mbe kude, wek ekwai Mungu, ma mio ni dhanu ceke ku berocwinye . . . ku dhau de ngo.” Yo acel ma wanwang’u ko rieko utie niyio ponji kunoke twiny pa Mungu. Ka wabetimo kumeno, waroyara ngo i timo ma reco, man kindwa medere nibedo ceng’ini ku Yehova. (Rie. 2:10-12) Pi nindo m’ubino ke wabinwang’u kwo ma rondo ku rondo.—Yud. 21.\n2. Waromo tundo nimaru twiny pa Mungu nenedi?\n2 Calu ma waleng’ ungo man kite ma wadongo ko de ukoc, saa moko niyio twiny bedo tek, man watundo ngo ninene ni lembe ma ber. Re ka waneno bero mi twiny ma Mungu ubemio iwa i kwo mwa, wanyang’ nia kara andha emaruwa lee dit. Lembrieko 3:11, 12 uyero kumae: “Woda, kud icai ponji mir ukede pa Yehova.” Versene umedo kumae: “Kum ng’atu ma Yehova maru ejuke.” M’umbe jiji, Yehova ubemito wakwo ma ber. (Som Juebrania 12:5-11.) Calu m’eng’eyowa cuu, etwinyowa nimakere ku kite m’eng’eyo kowa man emio tap twiny m’uromo kudwa. I thiwiwec maeni, wabiweco iwi ayi ang’wen mi twiny: (1) kweriri gijo, (2) twiny ma junyodo gicikiri nimio ni awiya migi, (3) twiny ma wanwang’u i cokiri, man (4) lembe ma copo mio iwa can lee nisagu twiny moko ci.\nKWERIGIJO NYUTHO RIEKO NENEDI?\n3. Nyathin tundo nikwerere gire nenedi? Kemii lapor moko.\n3 Kwerigijo uketho i ie bende kite ma ng’atini mio ko twiny ire gire, kunoke m’eponjere ko gire pi niloko timo man paru pare. Kwerigijo junyolo ko ng’atini anyola ngo, ento juponje aponja. Ku lapor, ka nyathin ubeponjo gari, janyodo pare maku ng’eye kara kud epodhi. Re kinde m’ecaku beng’eyo ringo, janyodo caku weko kume nok nok. Kan eneno nia nyathin ucaku ringo cuu, dong’ eweko eringo kende. Kumeno bende, ka junyodo gibeponjo awiya migi nok nok “i ponji (twiny) man juk pa Yehova,” nwang’u gibekonyogi kara gitund nikweriri gigi man gitund nibedo ku rieko.—Ef. 6:4.\n4, 5. (a) Pirang’o kwerigijo utie thenge ma pire tek ma nyutho nia waronyo “ng’atu ma nyen”? (b) Pirang’o ubekwayu ngo cwinywa utur kadok kinde ma wakier?\n4 Dhanu ma giponjo ning’eyo Yehova ku wi dongo de gitie kumeno. Kadok nwang’u gibekweriri gigi i kadiri moko de, re asu fodi gitie ngo Jukristu m’uteng’ini. Ento kinde ma gicaku ronyo “ng’atu ma nyen,” man gicaku timo kero nibedo calu Kristu, giteng’ini i thenge mi tipo. (Ef. 4:23, 24) Kwerigijo ponjowa “kara wakwer gin ma ayi Mungu mbe i kume kud awanya ma rac m’i ng’om, wabed nger man pwe man kud ayi Mungu i kumwa i ng’om ma kawono.”—Tit. 2:12.\n5 Re wan ceke watie judubo. (Ekl. 7:20) Dong’ ka watimo kosa moko, nyo eca nyutho nia wakwerara giwa cuu ngo, kunoke nyo wambe ku kwerigijo? Kumeno ngo. Lembrieko 24:16 uyero wec ma e: “Ng’atu ma pwe podho wang’ abiro, man eai kendo.” Dong’ ang’o ma bikonyowa kara ‘waai kendo’? Wabiai ungo ku tego mwa giwa, ento tipo pa Mungu re ma bikonyowa. (Som Jufilipi 4:13.) Nying’ tipone uketho i ie kwerigijo.\n6. Wacopo caku ponjo Lembe pa Mungu cuu nenedi? (Nen cal mir acaki.)\n6 Bende, rwo, ponji mi Biblia man nyamu i lembe ma wabeponjo, biketho wabitundo nikwerara giwa. Dong’ icopo timo ang’o ka ponjo Biblia bebedo tek iri, kunoke kan ibed imaru ngo niponje? Cwinyi kud utur. Kan imio kaka ni Yehova, ebikonyi nibedo kud “ava” mi Lembe pare. (1 Pet. 2:2) Kwaye ekonyi nikweriri giri, kara inwang’ saa mi ponjo Biblia in giri. Icopo caku niponjo wang’ acel acel pi dakika ma nyanok. E yoo yoo, ibicaku nwang’u nia kara ponjine tie yot, man ebinyeng’i. Pieno, saa m’ibedo i ie ting’ pi ninyamu i paru ma beco iwi Yehova binyayu anyong’a lee i ii.—1 Tim. 4:15.\n7. Kwerigijo konyowa nenedi nitundo i lembakeca mwa i tic pa Yehova?\n7 Kwerigijo konyowa kara watund i lembakeca mwa i tic pa Yehova. Ku lapor, wego moko unwang’u nia ebayu amora pare, pieno ekeco nia ukwayu emak tic pa jayab yo ma nja. Kwerigijo ukonye nenedi? Esomo thiwiwec ma tung’ tung’ mi gazeti mwa m’ukoro iwi tic pa jayab yo, man erwo pi lembene. Eno uketho kindgi ku Yehova udoko ceng’ini mandha. Bende saa moko ebed etimo tic pa jayab yo ma jakony. Wego maeno uweko ngo gin moko acel de ucer wang’e, ento eketho wiye zoo i kum lembakeca pare. I ng’ei nindo moko, egam edoko jayab yo ma nja.\nTUNG AWIYA PERI I TWINY PA YEHOVA\nKa fodi awiya ginyoliri anyola, ging’eyo ngo gin ma ber ku ma rac, pieno ubekwayu juponjgi (Nen udukuwec mir 8)\n8-10. Ang’o ma romo konyo junyodo pi nitungo awiya migi kara gitim ni Yehova? Kemii lapor moko.\n8 Yehova umio rwom mi tungo awiya “i ponji (twiny) man juk” pare ni junyodo. (Ef. 6:4) Nitungo awiya i ng’om ma tin eni tie tic ma tek mi tuko ngo. (2 Tim. 3:1-5) Nyathin nyolere nwang’u fodi eng’eyo ngo gin ma ber ku gin ma rac, man nwang’u fodi pidocwiny pare de sende ngo. Pieno ukwayu nitwinye pi niponjo pidocwiny pare. (Rum. 2:14, 15) Jararieko moko m’uponjo lembe iwi Biblia ukoro nia wec mi dhu Jugiriki ma juloko nia, “twiny” romo nyutho bende “kite ma nyathin ubedongo ko,” kunoke nitungo nyathin kara ebin edok dhanu ma zoo.\n9 Ka junyodo gibetwinyo awiya migi ku mer, awiya ginwang’iri nia gitie ma ber. Ging’eyo nia bedagonya utie ku mupaka, man lembe ceke ma gibetimo i kwo migi utie ku matokene. Pieno, junyodo ma Jukristu gicikiri nijengiri iwi Yehova, kara ginwang’ rieko ma romo konyogi nitungo awiya migi. Paru ku kite mi tungo awiya ukoc nimakere ku kabedo ma jubenwang’iri i ie, man lembene belokere. Re junyodo ma gibewinjo Mungu, gicikiri ngo nijengiri iwi lembe ma gikadhu kud i ie i kwo migi, kunoke paru mi dhanu mange.\n10 Wacopo nwang’u ponji i kum lapor pa Noa. Kinde ma Yehova uyero ire nia egier avur, eng’eyo ngo nia ebitimo nenedi. Re ejengere iwi Yehova, man Biblia yero nia etimo “kumeca,” niwacu tap calu ma Yehova ung’olo ire. (Tha. 6:22) Adwogine ubino ang’o? Avur ma Noa ugiero ubodho en ku juruot pare ceke! Bende, Noa ubino janyodo ma cuu. Pirang’o? Pilembe ejengere iwi rieko pa Mungu. Noa uponjo awiya pare cuu mandha, man en gire de ebedo igi ni lapor ma ber, kadok nwang’u ebino yot ungo i nindo maeca ma rac, m’i wang’ pii ma dit m’uumo ng’om.—Tha. 6:5.\n11. Pirang’o junyodo gicikiri nitimo kero migi ceke pi niponjo awiya migi?\n11 Kan itie janyodo, icopo timo “kumeca” niwacu calu Noa nenedi? Winj Yehova. Wek en re m’enyuth iri kite m’ukwayu itung ko awiya peri. Tii ku juk ma nwang’ere i Lembe pare man ma dilo pare ubemio. Oro moko i ng’eye, nyathin peri bifoyi pi lembuno! Umego moko ukiewo kumae: “Atie ku mutoro lee dit iwi kite ma junyodo para gigam gitunga ko. Gitimo lembe ceke ma gicopo pi nimulo adundena.” Ekoro nia junyodo pare re ma gikonye nicoro ceng’ini ku Yehova. Re junyodo gicopo timo kero migi ceke pi niponjo nyathin migi, ento asu saa moko eromo weko Yehova. Pieno janyodo m’utimo lembe ceke m’ecopo pi niponjo nyathin pare romo bedo ku pidocwiny ma cuu, man ecopo geno nia nindo moko, nyathin ne bidwogo i bang’ Yehova.\n12, 13. (a) Junyodo gicopo nyutho woro ni Mungu nenedi ka jukoyo nyathin migi? (b) Junyodo moko gigam ginyutho woro nenedi ni Yehova, man lembene umio bero ma kani ni juruot?\n12 Lembe acel ma copo bedo tek magwei ni junyodo moko utie ninyutho woro ka jukoyo nyathin migi kud i cokiri. Nyamego moko ma jukoyo nyaku pare kud i cokiri, man nyakune uweko pacu ukoro kumae: “Abed ayenyo thelembe moko ma romo cwaka i girasoma mwa kara atund nibedo ku nyaku para man nyakwara.” Re won ot pare ukonye yoo ma ber, ninyang’ nia dong’ lembe pa nyaku migi uneno gin ungo, ento gicikiri kende kende ninyutho gwoko bedoleng’ ni Yehova.\n13 Oro moko i ng’eye, nyaku migi udwogo i cokiri. Min uyero kumae: “Kawoni dong’ elwong’a man eoro ira mesaj nja! Bende, eworowa ku won ot para lee, pilembe eng’eyo nia wagam wanyutho woro ni Mungu. Watie ku mer ma cuu mandha i kindwa.” Dong’ ka jukoyo wodi kunoke nyeri kud i cokiri, nyo ‘ibigeno Yehova kud adundeni ceke?’ Nyo ibinyutho ire nia ‘ijengiri ngo iwi ng’eyothelembe peri giri?’ (Rie. 3:5, 6) Ng’ei nia twiny pa Yehova nyutho rieko ma lee m’etie ko, man mer ma yawe mbe m’emaru kowa. Bende wii kud uwil nia emio Wode pi dhanu ceke, uketho i ie wodi kunoke nyeri de. Mungu ubemito nia dhanu ceke unwang’ kwo ma rondo ku rondo. (Som 2 Petro 3:9.) Pieno junyodo, wung’ei andhandha nia twiny man telowic pa Yehova utie atira, kadok i saa ma ninyutho woro utie tek de. Ubekwayu nijolo twiny pa Mungu, ento ungo nijai i kume.\n14. Wabenwang’u bero ma kani i ponji ma Yehova ubemio nikadhu kud i bang’ “jakurpiny mandha?”\n14 Yehova ung’olo nia ebigwoko, man ebiponjo cokiri mi Jukristu. Etimo kumeno i ayi ma dupa. Ku lapor, eng’io Wode Yesu pi nigwoko cokiri, man Yesu uketho “jakurpiny mandha” pi nimio cam mi tipo ma konyowa kara wamedara nigwoko bedopwe mwa. (Lk. 12:42) “Jakurpiny” maeno ubemio iwa ponji, kunoke twiny ma beco. Saa moko nyo ibepoi pi korolembe moko m’igam iwinjo, kunoke thiwiwec moko m’isomo i gazeti mwa, m’ukonyi niloko paru peri kunoke timo peri. Anyong’a romo negi lee pir alokaloka maeno m’itimo, pilembe eno unyutho nia iweko Yehova re m’utwinyi.—Rie. 2:1-5.\n15, 16. (a) Waromo timo ang’o kara wanwang’ kony mi tic mi judong cokiri? (b) Waromo dwoko tic yot ni judong cokiri nenedi?\n15 Kristu uketho bende judong cokiri pi nigwoko cokiri. Biblia uyero nia umego maeno gitie “giramia [ma] dhanu.” (Ef. 4:8, 11-13) Dong’ waromo timo ang’o kara wanwang’ bero mi tic ma judong cokiri gibetimo? Wacopo kwanyu kit yioyic migi, lapor migi ma beco, man waromo winjo juk ma gibemio iwa nikadhu kud i Biblia. (Som Juebrania 13:7, 17.) Judong cokiri gimaruwa, man gibemito wacor ceng’ini i vut Mungu. Pieno ka gineno nia wabekoso coko, kunoke nia amora mwa ubejwik, pio pio gikonyowa. Giwinjowa, giketho cwinywa man gimio iwa juk mi rieko m’uai i Biblia. Nyo ibed ineno kony migi calu yo ma Yehova ubenyutho ko nia emeri?\n16 Ng’ei nia saa moko ecopo bedo yot ungo ni judong cokiri nimio iwa juk. Iparu nia Nathan uwinjere nenedi kinde m’ugam ukwayu nia ecidh ewec kud ubimo Daudi, kinde m’emito pondo iwi dubo ma lee m’etimo? (2 Sam. 12:1-14) Jakwenda Paulo ke uwinjere nenedi kinde m’ugam ukwayu nia ecidh emii juk ni Petro m’ubino acel m’i kind jukwenda 12, pi timo pare m’unyutho akoyakoya i kind Jukristu ma gitie Juyahudi ku ma gitie Juyahudi ngo? Ugam ukwayere nia Paulo ubed ku tegocwiny ma lee pi nimio jukne. (Gal. 2:11-14) Dong’ ka judong cokiri gibemio iri juk, icopo dwoko lembe yot igi nenedi? Jwigiri, foygi man wek giwec yot yot i beng’i. Nen kony migi calu yo ma Yehova ubenyutho ko mer pare iri. Ibinwang’u bero lee mandha, man judong cokiri de gibitimo tic migi kud anyong’a.\n17. Judong cokiri konyo nyamego moko nenedi?\n17 Nyamego moko uyero nia lembe m’ekadhu kud i ie con, uketho maru Yehova ubino tek ire, man cwinye utur lee dit. Ekoro kumae: “Agam anwang’u nia ubekwayu awec ku judong cokiri. Gicaya ngo, kadok anywara de ginywara ngo, ento giketho cwinya man gitiela. I ng’ei coko, kokoro ng’atu acel m’i kindgi bino penja nia atie nenedi, kadok nwang’u gitie ku tic dupa de. Lembe m’akadhu kud i ie con uketho anwang’u nia Mungu romo mara ngo. Re wang’ dupa, Yehova utio ku cokiri man judong cokiri pi ninyutho andhandha nia emara. Akwayu Yehova nia ekonya kara kud aweke ki.”\nLEMBE MA COPO MIO IWA CAN NISAGU TWINY\n18, 19. Ang’o ma mio can magwei nisagu litho moko ci ma wanwang’u ka jumio iwa twiny? Kemii lapor moko.\n18 Twiny romo bedo lith, re ka ng’atini ukwero twiny ma Mungu mio, matokene bedo rac magwei. (Ebr. 12:11) Wacopo nwang’u ponji i kum lapor ma rac pa Kain man p’ubimo Zedekia. Kinde ma Mungu uneno nia Kain udagu umin man nia ebemito enege, ecime kumae: “Kwinyo negi nedi? man imino weng’i nedi? Tek itimo ber, ebiyire iri ngo? man tek itimo ber ungo, dubo bedo dhugola; man yeny pare bibedo yor i beng’i; ento dong’ ibim wie.” (Tha. 4:6, 7) Kain ukwero twiny pa Yehova, e enego umin; lembene uketho eneno can pi dong’ kwo pare ceke. (Tha. 4:11, 12) Ka nwang’u Kain uwinjo Mungu, nwang’u ecopo neno ngo can lee thwo rukeno.\n19 Zedekia ubino ubimo ma ng’ic man ma rac. I the bimobim pare, kwo mi dhanu mi Yerusalem ubino i ariti. E jabila Yeremia ucimo Zedekia wang’ dupa dit nia ukwayu elok kura pare. Re ubimo maeno ukwero twiny pa Yehova, man matoke mi lembene ubino rac magwei. (Yer. 52:8-11) Andha, Yehova ubemito ngo nia wanen can ma thelembene mbe!—Som Isaya 48:17, 18.\n20. Dhanu ma gibejolo twiny pa Mungu gibinwang’iri ku lembang’o? Ka ju ma gibejolo ngo ke?\n20 Tin eni, dhanu ma dupa gicayu juk ma Mungu mio, man gikwanu ngo kude. Re ceng’ini eni, ng’atu moko ci m’ubekwero twiny pa Mungu binwang’u matoke ma rac dit mi timo pare. (Rie. 1:24-31) Pieno, dong’ ‘winj ponji, man bed riek.’ Lembrieko 4:13 uyero nia, “mak ponji ki; kud iwek ecidhi: gwoke; kum en e kwo peri.”\nJukristu gicikiri nilimo batizo\nJunyodo, nyo wubekonyo nyathin mwu kara etund nilimo batizo?\nPENJI MI JUSOM Penji mi jusom\nJolo welo utie lembe ma ber dit m’ukwayu watim!\nKPAWA MI KWO Yehova ukuna ngo nyanok de!\nTwiny nyutho mer pa Mungu\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 3 2018\nDwi mir 3 2018\nOTKUR MA WIW—MI PONJI Dwi mir 3 2018


CYCLE CONNECT OCAKO YUB MI LOKO KWO PA DANUI DISTRICT MI AMURU – WEST NILE TODAY NEWS\nHome/Alur/CYCLE CONNECT OCAKO YUB MI LOKO KWO PA DANUI DISTRICT MI AMURU\nwestniletoday January 19, 2022\tAlur, News Leave a comment 82 Views\nCycle connect, ma otiye company ma miyu ba nja man yo longo ni juru furma otiye kuda jemi matin duo daru cwalo tic pare niai I district mi Adjumani nitucI district mi Amuru.\nWilliams Komakech Cainan, manenu wi i yub i botongu mi Cycle Connect, owacu gimiyubanjanijurufur ma otiye ku dajemimacalogari, pikipiki, dyeng ma furu fur man Cumaregu. Jurufur ne giga mgiculu i ngeyoro acel nyo 2 labongo sente moko i wiye.\nEgon yun i akanga ti opodo ka culu, gini angkongi kum lembe ma ocere man ka epodo ka wi njerekugi, gimako ongoenke, giga mu ajemi pare ma enyutuigi pi banja ne.\nEmmy Okkema, jadit man enu wi i ongu mi Cycle Connect, isawa mi wecu ku jurufur I yub mi tenujangimanyenitejagu mi Atiak itum pa yenga owacu yub ne otiye pi medukeru pa jurufurkubanja mi yubukuloka migi kara ginong sente muromo pi konyusomo pa awiamigi man yubu yore mi kwo I pacumigi.\nJadit ne owacu giti yeku yub mi yab ujangi i districts mi Pader, Dokolo, Oyam, Nwoya, Apac, man Otuke man gi cwalo i kabedo mange de.\nGeoffrey Ochora, jago mi Pacumoro Ward, isawa ma obedo ka wecu Town Clerk, ofoyu company ne pi kelo tic mi lokokwo pa jutedero.\nCycle Connect, otiyeku customer elifu 10,000 i Acholi ku Lango man 500 ikumgia i itejagu mi Atiak manongerei district mi Amuru kende.\nDanu ma onongo beru i kum Cycle Connect itejagu mi Atiak manongerei district mi Amuru, gifoyu ongu ne pi medu keru pa danu ma jucan ma kwekaragic walawi amigicen I sukuru.\nNelson Ayella, danu I kyaru mi Pagirinyai Parish mi Lugangwa man ongere i tejagu mi Dzaipi i district mi Adjumani ma omondo I yub ne I oro 2017, owacu ebedo ku peko mi culu fees i man konyu pacu pare enke, enongogony i ngeye ma ecako furu fur kukwerdyang ma egamu i wibanja.\nAyella, ma bende otiye ja wi i kom pa danu mi Acholi makwo i tejagu mi Dzaipi owacu ebe culu fees i pa awia pare I sukuru ma becu man ekonyu pacu pare ku sente ma enongo i kum dyang mi fur pare.\nRaphael Orach, jawi i kom pa Cycle Connect I kyaru mi Wiceli i Parish mi Pogo, district mi Amuru, owacu ebedo eni nduongoka awia obedo ki sukuru pie nsente obedo no kenke, enongogony i ngeye ma egamudyang fur mi banja man ecako fur I kadirimulwar.\nPrevious AMURU DISTRICT VACCINATES 55,000 CHILDREN IN THREE DAYS OF MASS POLIO IMMUNIZATION\nNext DISTRICT MI AMURU OGWERU AWIA ELIFU 55,000 I YUB MI AGWERA PA TWO ARUNGA RUNGA MI NINDU 3.\nROTARY CLUB DONATES SH15M HEART MACHINE TO JINJA HOSPITAL


Kite ma kodhi mi Ker upodho ko wang’ ma kwong’a i Portugal\nNIAI KUD I KAKANPINY MWA\nSAA ma yamu ubekoto iwi nam Atlantique man ubesendo meli moko m’ubecidho i Europe, George Young ma tie acel m’i kind dhanu mi meline ubeparu ku mutoro iwi kodhi mi Ker m’eai ecoyo i ng’om mi Brésil. * Re kinde ma gibemediri ku woth, umego Young ucaku paru akeca pi ng’om ma dongo m’ebecirweyo i igi, niwacu Espagne man Portugal, ma fodi jurweyo ngo lembanyong’a i igi. Saa m’etundo kuca, eparu nia emak yub kara Joseph Rutherford ubin umii ponji man kara gipok trakt ma romo 300 000.\nGeorge Young ubed uwotho wang’ ma pol ku wi nam kinde m’ebecidho i tic pare mi rweyo lembanyong’a\nKinde m’umego Young utundo i Lisbonne i oro 1925, ewok enwang’u lembe rac. Enwang’u juwilo bimobim mi ng’ombe niai i oro 1910, eno uketho tego ma dini mi Katholiki ubino ko ujwik. Dhanu ginwang’u bedagonya ma lee dit, re lwiny mi thek ubino medere asu.\nTap kinde m’umego Young umaku yub kara umego Rutherford ubin umii ponji, gavmenti uketho cik nia juaskari re m’ucak nineno wi lembe mi ng’ombe, pilembe ungu moko gimito gimai ker ku kero. Jagor mi sosiete moko ma neno lembe pa Biblia (British and Foreign Bible Society) upoyo umego Young nia ebinwang’ere ku ragedo. Re asu umego Young ucidh upenjo ka nyo jucopo yio gitim ponji i ot moko ma jutimo ie jimnastik, i école secondaire mi Camões; e juyio ire.\nE nindo 13, mi dwi mir 5, ma tie nindo mi ponji pa Rutherford ugam uromo. Rwong ponjine uyik tir. Jutwong’o pire i gazeti mi ng’ombe, man jumwono moko iwi plakart i kor udi. Thiwi ponjine ubino, “Lembe m’ukwayu watim kara wakwo rondo ku rondo iwi ng’om.” Pio pio, judong dini giwodho lembang’eya ma nyen i gazeti migi, pi nipoyo dhanu nia gibed ku wang’gi i kum “jubila mi ndra” m’uai utundo ma nyen. Kinde ma ponji ubekadhu i ot mi jimnastik, judegi maeno gitundo ku nyithibuku dupa ma i igi jukiewo lembe m’ucayu ponji pa Rutherford.\nRe asu dhanu upong’ lee dit, uketho ju ma romo 2 000 gimondo ngo i ot pi kabedo m’urem. Juwinj moko ma lembene ubino telo nen migi gidoliri i kum mangasi ma juyiko ku thol i ode; jumange ke giidho iwi jamtic ma jutimo ko jimnastik.\nEnto lembe moko tie m’uwotho rac. Judegi giwotho bekok man ging’enyo kom dupa. Re kum umego Rutherford umiel ungo, ento eidho iwi meza kara wec pare uwinjere ma ber. Edaru ponji pare i kum saa abusiel mi diewor. I ng’eye, dhanu ma romo 1 200 ma ponjine utelo nen migi, gimio nying’gi ku kabedo migi kara ginwang’ girasoma mi Biblia. Urwonde, juwodho lembang’eya iwi ponji pa Rutherford i gazeti moko mi ng’ombe (O Século).\nI dwi mir 9, oro 1925, Otkur ma Wiw ucaku wok i Portugal ku dhu portugais. (Nwang’u i wang’e, Otkur ma Wiw ma kwong’a mi dhu portugais ular uwok i Brésil.) I kind saa maeno, Virgílio Ferguson ma tie Japonj Biblia mi Brésil ucaku yikere pi nidok konyo tic mi Ker i Portugal. Nwang’u i wang’e, elar etimo karacelo kud umego Young i filial ma nok mi juponj Biblia i Brésil. Ndhu ndhu i ng’eye, Virgílio giku Lizzie ma dhaku pare gicidho pi nitimo kendo karacelo kud umego Young. Umego Ferguson utundo tap i saane, pilembe nwang’u dong’ Young udhingo dok kamange, man ebicidho bende i Union soviétique pi nirweyo lembanyong’a.\nKaratasi ma gavmenti uyio ko Virgílio Ferguson giku dhaku pare Lizzie i oro 1928\nKinde ma gavmenti uketho juaskari re m’ucak neno wi lembe mi Portugal, man ragedo umedere. Re umego Ferguson ucungo ma tek, man emaku yub pi nigwoko ungu ma nok mi Juponj Biblia, man niketho tic umedere i wang’e. Ekwayu ka nyo gavmenti copo yio gicak timo coko i ot pare. E i dwi mir 10, oro 1927, juyio ire.\nI kind oro ma kwong’a ma juaskari re m’ucaku neno wi lembe mi Portugal, dhanu ma romo 450 gikiewo nying’gi nia jubed jumii igi Otkur ma Wiw. M’umedo maeno, nikadhu kud i trakt man nyithibuku, lemandha umeu nitundo i tung’ ng’om ma pol ma Portugal ubeneno wigi: Açores, Angola, Cap-Vert, Goa, Madère, Mozambique man Timor oriental.\nI oro 1929, jarafur moko ma ja Portugal ma nyinge Manuel da Silva Jordão, ubino i Lisbonne. Kinde ma fodi eni Brésil, egam ewinjo korolembe mi dhanu ceke m’umego Young umio. Pio pio, enyang’ nia enwang’u lemandha, man ebino ayika nikonyo umego Ferguson ku mewo tic mi lembanyong’a. Pi nitimo kumeno, Manuel udoko jayab yo (ma con eca jubed julwong’o colporteur). Cokiri ma nyen mi Lisbonne umedere pio pio nikum tic mi wodho girasoma mi Biblia man mi poke ni dhanu. Tin eni tic maeno upangere ma ber.\nI oro 1934, umego Ferguson giku dhaku pare gidok i Brésil. Re kodhi mi lemandha udong’. Lwiny mi thek m’ubino timere i Espagne man lwiny mir ario mi ng’om zoo udwoko lembe doko tek i Europe. Re asu ungu mir umego mi Portugal gimediri nigwoko bedoleng’ migi ni Yehova. Pi saa moko gibedo ve cugimac m’ubogere. Re i oro 1947, kinde ma misioner ma kwong’a m’uai Gilead ma nyinge John Cooke utundo, amora migi umedere ve mac m’uopo. I ng’eye, wend jurwei lembanyong’a mi Ker umedere ameda. Kadok gavmenti ukwero tic mi Jumulembe pa Yehova i oro 1962 de, asu mediri ubino nuti. I dwi mir 12, oro 1974 kinde ma gavmenti uyio tic mi Jumulembe pa Yehova kendo, wel mi jurwei ubino ma kadhu 13 000 i Portugal.\nTin, jurwei ma kadhu 50 000 giberweyo lembanyong’a mi Ker pa Mungu i ng’om mi Portugal, man i cula ma tung’ tung’ ma juweco dhu portugais i igi, calu ve Açores man Madère. Jurweine moko utie nyikwayu mi ju ma gigam giwinjo korolembe m’udong’ ni kpawa, m’umego Rutherford umio i oro 1925.\nWabedwoko foyofoc lee mandha ni Yehova man ni umego ku nyimego maeno ma gibino ma kwong’a nimewo rwonglembe mi Ker kud amora, man ma gitimo calu ‘jutic pa Kristu Yesu ni Thekdhanumange.’—Rum. 15:15, 16.—Niai kud i kakanpiny mwa i Portugal.\n^ par. 3 Nen thiwiwec m’uyero “Tic mi kayu mwoka tie lee,” i Otkur ma Wiw mi nindo 15, dwi mir 5, 2014, mba. 31-32.